
			Уводна реч

			Уводна реч

			У овоj књизи настоjимо да говоримо о самом Господу Исусу Христу.

			Књига Хтели бисмо да видимо Исуса врло jе уско повезана с нашом прошлом књигом, Пут Голготе, коjа jе обjављена 1950. г. и коjом jе Бог по своjоj вољи благословио многе људе у различитим деловима света. Веза између ове две књиге jе значаjна и илуструjе важна начела хришћанског искуства.

			Сада видимо да смо се у Путу Голготе бавили последицама. Овде нас jе Бог далеко више водио назад, ка узроку. У првоj књизи смо се бавили аспектима хришћанског искуства, као што су скрушеност, испуњење, заjедништво, покаjање, покорност, светост, и тако даље; и добро jе бити подстакнут последицама коjе Бог настоjи да произведе у нама, мада преjак нагласак на њима може да доведе до погрешних тежњи. У овоj књизи разматрамо чудесни узрок тих последица, самог Господа Исуса. Овде ниjе потребно описивати хришћански живот ставку по ставку; довољно jе видети Исуса. Сваки аспект хришћанског искуства учињен jе стварним у нама већ самим тим што видимо Исуса. Он jе обоjе: благослов коjи сви тражимо и лако доступан пут до тог благослова. Ако се усредсредимо на покушаjе да своjим напорима учинимо да одређени аспект ствари почне да „делуjе”, то ће нам постати формула и само ће нас одвести у ропство. Али Господ Исус jе дошао да узме од нас сваки jарам ропства и ослободи нас да Му служимо у новоj снази и спонтаности Светог Духа, а све то jедноставним погледом на Њега. Свети Дух се радуjе да дâ таj поглед убогом и очаjном срцу.

			Хтели бисмо да видимо Исуса и то jе све што нам jе потребно;

			Снага, радост и спремност долазе с тим погледом;

			Хтели бисмо да видимо Исуса, умрлог, васкрслог, коjи се моли за нас;

			А онда, добродошао нови дане, збогом смртна ноћи.

			Зато Хтели бисмо да видимо Исуса ниjе толико наставак Пута Голготе, колико се враћа на почетак; од последица до задивљуjућег првог узрока. И у томе обе књиге несумњиво прате уобичаjени редослед хришћанског искуства. Душа се на свом путу увек прво нађе заокупљена последицама и, ако жели да расте у благодати, мора да продре назад до узрока. Неки ће сматрати да упркос томе, ова књига то не чини у довољноj мери и да се jош увек превише ослања на формуле. У том случаjу, то може да значи само jедно: да сами аутори у свом сопственом искуству jош увек мораjу да се врате назад, jош даље, много даље, до самог Господа Исуса Христа.

			То jе, дакле, смер и тема ове књиге – Исус. Међутим, не можемо да се претварамо да ћемо овде моћи потпуно да обрадимо ту тему. Читалац ће видети да има много тога што нисмо ни дотакли. Али, као што смо рекли, довољно jе да видимо Исуса и наставимо даље гледаjући у Њега. Док тако радимо, видећемо све друго што треба да видимо, онако како то треба да видимо, и све то у исправноj вези у односу на Њега, коjи за нас увек мора да буде средиште.

			Две речи се стално поjављуjу на следећим страницама и употребљене су у нарочитом смислу. Како смо сматрали да не треба да прекидамо ток мисли кроз поглавља да бисмо поjачали значење ових речи, мислили смо да би било добро да овде напишемо понешто о смислу у ком су коришћене.

			Прва реч jе „благодат” односно „милост”. О њоj људи често говоре као о неком благослову коjи примамо од Бога у посебно време.

			Ми смо се, ипак, трудили да jе користимо строго у новозаветном смислу. A у њему jе то силна реч нашег спасења и свеукупног Божиjег поступања с нама; с обзиром да jе написано: „Jер сте благодаћу спасени кроз веру”. Ништа ниjе важниjе од тога и зато треба да схватимо њено значење и у свом уму и у искуству. Промашимо ли то, промашили смо све. У Новом завету благодат ниjе благослов ни неки подстицаj коjи примамо од Бога, већ пре Божиjа особина коjа управља Његовим ставом према човеку и може да буде дефинисана као незаслужена Божиjа љубав и наклоност. Римљанима 11,6 каже: „Ако ли jе по благодати, онда ниjе од дела, jер благодат већ не би била благодат”. Цела суштина благодати jе да jе незаслужена. Онога тренутка кад треба нешто да учинимо да бисмо себе представили прихватљивиjим Богу или кад треба да имамо одређен осећаj или карактерну особину како би нас Он благословио, тад благодат више ниjе благодат. Благодат нам допушта да дођемо (штавише, захтева да дођемо) као празни грешници да бисмо били благословени; празни од исправних осећања, доброг карактера, задовољаваjуће прошлости, ни са чим чиме бисмо могли да се препоручимо, осим дубоке потребе коjу потпуно и искрено признаjемо. Тад благодат, као таква каква у своjоj суштини jесте, долази привучена том потребом да jе испуни, баш као што jе вода привучена у дубине да их напуни. То значи да када смо наjзад задовољни тиме што у себи не налазимо никакве заслуге ни узроке, и када смо спремни да признамо пун обим наше грешности, онда нема граница ономе што ће Бог да учини за сиромаха коjи гледа у њега у свом ништавилу.

			Ако оно што примамо зависи, чак и у наjмањоj мери, од онога што ми сами jесмо или радимо, тад jе наjвише што можемо да очекуjемо само испрекидано капање благослова. Али ако се то што примамо мери Божиjом благодаћу, сасвим одвоjено од дела, тад постоjи само jедна реч коjа на одговараjући начин описуjе оно што Он излива на нас, реч коjа jе често повезана с благодаћу у Новом завету: „обиље”! Борба jе, наравно, веровати у то. Треба да будемо вољни да не будемо ништа друго него празни грешници до краjа наших дана, како би благодат могла и даље да одговара на наше потребе.

			Кад стигнемо до краjа гомиле наше имовине,

			Пуно давање нашег Оца тек почиње.

			Његова љубав нема међу и благодат нема меру.

			Његова jе моћ бескраjна, човеку непозната;

			Jер из обиља богатства у Христу, обиља без краjа,

			Он нам даjе, даjе и даjе поново.

			Ово jе, дакле, благодат и ово jе Бог! Како нам нежно виђење ово даjе о Њему!

			Друга реч чиjу jе употребу на овим страницама делом потребно да обjаснимо jе „пробуђење” или „обнова”. Популарни смисао у ком се она користи односи се на општи и, у мањоj или већоj мери, спектакуларни покрет Светог Духа, током кога су многи људи спасени, а црква се изграђуjе. Не оспоравамо да jе то легитимна употреба речи, али ми смо jе у целости користили у смислу Божиjег деловања, наjпре у животу свих верника, али такође личног и непосредног, у животу сваког поjединца коjи препознаjе назадовање у свом хришћанском искуству, коjи се покорава Божиjем поступању с њим, види Исуса као све што му jе потребно и вером Га схвата као таквог. То jе то што се налази у суштини чак и оних наjспектакуларниjих покрета пробуђења. Уосталом, шта су друго ти покрети, него порука тог пробуђеног живота све већем броjу других? И шта друго Бог користи у ту сврху него блистава сведочанства самих пробуђених? Jасно jе, дакле, да jе наша прва одговорност да и сами будемо пробуђени и да своjе сведочанство поделимо с онима око нас. Тад можемо да се поуздамо у Бога да ће Он уклопити нас и живот коjи нам jе дао у било коjи заjеднички покрет свог Духа коjи Он хоће.

			Нека Бог подари сваком читаоцу изобилно испуњење чежње коjу су давно изразили Грци говорећи Филипу: „Господине! Ми бисмо хтели да видимо Исуса” (Jован 12,21).

			Роj и Ревл Хешн (Roy и Revel Hession)

		


		
			Видети

			Поглавље 1

			Видети Бога – сврха живота

			Моj циљ jе сам Бог, не радост, не мир, па чак не ни благослов, већ Он сам, моj Бог.

			Шта jе сврха живота? Многи са чежњом желе да нађу одговор на то питање. Непрестано затичемо себе у томе како нас подстичу и вуку у различитим смеровима наши унутрашњи нагони, чежње и жеље коjе не можемо да задовољимо. Гледамо на друге са завишћу, уверени да jе њихов живот много испуњениjи од нашег, с много више смисла и задовољства. Замишљамо да, ако бисмо остварили исту добит или уживали то у чему они уживаjу, и ми били заиста задовољни.

			Ипак, кад стекнемо ту добит и задовољства, остаjемо разочарани, jер откривамо да нисмо ништа срећниjи него што смо то били пре. И што смо стариjи, то више постаjемо фрустрирани. Затичемо себе како се питамо: „Шта jе сврха живота? Како да jе нађем? Па чак и ако jе нађем, како да будем сигуран да jе то она права?” Многи људи – укључуjући и оне коjи исповедаjу хришћанство – тек треба да нађу одговор на ова питања.

			Међутим, када се окренемо Библиjи, налазимо jасан и jедноставан одговор на ово темељно питање. Она jасно каже да постоjи само jедна сврха за човечанство, коjа jе иста за свакога, без обзира на пол, узраст, националност или статус у друштву.

			„Сада, дакле, Израиљу, шта иште од тебе Господ Бог твоj, осим да се боjиш Господа Бога свог, да ходиш по свим путевима Његовим и да Га љубиш и служиш Господу Богу свом из свега срца свог и из све душе своjе” (5. Моjсиjева 10,12).

			„Показао ти jе, човече, шта jе добро; и шта Господ иште од тебе осим… да ходиш смерно с Богом своjим?” (Михеj 6,8).

			„Љуби Господа Бога свог свим срцем своjим и свом душом своjом и свим умом своjим и свом снагом своjом” (Марко 12,30).

			Изгледа да jе, према Библиjи, сврха живота познавати Бога, волети Га и ходити с Њим; то jест, видети Бога. Заиста, у прошлости су људи описивали „краj живота” као „виђење Бога”. Божиjи људи коjи су у седамнаестом веку израдили Вестминстерску исповест вере, одговорили су на питање „Шта jе главна сврха човека?” речима: „Човекова главна сврха jе да прослави Бога и ужива у Њему у вечности”.

			Данас, међутим, не чуjемо много о потреби да човек види Бога. Тек кад прелистамо странице написане у прошлости, постаjемо свесни недостатка овог значаjног своjства, како у проповедању, тако и у живљењу Jеванђеља. У прошлости – чак и у временима духовне таме – увек наилазимо на некога ко jе био обузет страственом чежњом да види Бога. Некога ко је био прожет jедним jединим циљем: познавати свог Бога. Такви људи су знали да само Он може да утажи жеђ у њиховим срцима.

			У своjоj потрази за Богом, неки су путовали необичним путевима. Видимо да су живели у пустињама, у пећинама, повлачили се у манастире. У своjоj жељи за светошћу, без коjе нико неће видети Господа (Jевреjима 12,14), неки су се лишавали сваке земаљске имовине, док су други мучили своjе тело тешким мукама. Понекад су били фанатични, понекад морбидно интроспективни. Данас бисмо многе међу њима одбацили као сироте, заблуделе душе, коjе су биле у ропству легализма и аскетизма. Али шта год ми мислили о њима, запамтимо да су све те чудне ствари учињене у чежњи и потрази за Богом, и да jе њихов нагласак био на личноj светости како би га видели.

			Данас jе ситуациjа много другачиjа. С обзиром да имамо боље разумевање Библиjе и поруке Jеванђеља, склони смо да гледамо с висине на многе међу овим тражиоцима старог. Али тужна jе истина да то боље разумевање ниjе претворено у све већу страст да видимо Бога. Заправо се чини да jе имало обрнут ефекат. Та дубока глад за самим Богом очигледно недостаjе и изгледа да смо спустили циљеве у хришћанском животу на нешто мање од проналажења и доживљавања Бога.

			Данас се истиче двоjе:

			Прво, уместо наглашавања светости како бисмо видели Бога, нагласак jе на служењу Њему. Данас сматрамо да хришћански живот значи служити Богу што потпуниjе и што ефикасниjе можемо. Технике и методе помоћу коjих се надамо да ћемо обjавити Божиjу поруку постале су веома важне. A да бисмо изнели ту службу потребна нам jе сила; зато, уместо да чезнемо за Богом, ми чезнемо за силом како бисмо Му ефикасниjе служили. С обзиром да jе служење постало центар нашег размишљања, врло често се човекова праведност пред Богом оцењуjе према његовом успеху или неуспеху у хришћанском раду.

			Друго, постоjи повећана жеља за унутрашњим духовним искуствима. Док су многи хришћани задовољни својим животом на врло ниском нивоу, добро jе да неки ипак почињу да брину о његовој дубини. Међутим, та брига не произилази толико из глади за дубљим доживљавањем Бога, колико из жеље да се нађе унутрашњи доживљаj среће, радости и силе, уместо чежње за оним коjи даjе те доживљаjе. Затичемо себе како тражимо „то” уместо Њега, самог Бога.

			Оба ова циља ни из далека не достижу онаj велики циљ коjи jе Бог створио за човека – да Га прослави и ужива у Њему у вечности. Такви циљеви не могу да задовоље Божиjе срце, али ни наше.

			* * * * *

			Како бисмо разумели зашто видети Бога треба да буде главни циљ у животу и зашто Он то захтева од нас, морамо да се вратимо умом у сам освит историjе.

			Прича о човеку почиње када jе Бог, коjи jе потпун у себи и који зато нема никаквих потреба, намерно изабрао – изгледа – да буде непотпун без створења сопственог стварања. „Jер си Ти саздао све, и по вољи Твоjоj jесте и створено jе.” (Откривење 4,11). Човек jе створен само у ту сврху и ни jедну другу – да постоjи за Божиjе задовољство. Његова намена jе да буде Божиjе усхићење и обjекат Његове наклоности. Са човекове стране, темељ тог изворног односа био jе потпуно усмерен на Бога. Човек jе знао да jе створен за Божиjе усхићење и његова jедина брига jе била да одговори на ту божанску наклоност: да живи за Њега и твори Његову вољу. Причињавало му jе радост да се непрестано потчињава вољи и жељама свог Створитеља и да потпуно зависи од Њега. Како jе живео у тоj вољноj потчињености Њему, Бог jе испуњавао сваку потребу коjа jе у човековој природи.

			Како К. С. Луис (C. S. Lewis) каже у свом опису тог раног односа пре пада: „У савршеном цикличном кретању, постоjање, моћ и радост су текли од Бога ка човеку у облику дара и враћали се од човека ка Богу у облику послушне љубави и усхићеног обожавања.” Заиста су то били срећни дани људског рода, кад се човек осећао комотно, како у невидљивом подручjу, тако и у видљивом; његов дух jе био у стању да комуницира с Богом, коjи jе Дух.

			Дакле, инсистирати на томе да jе видети Бога и бити у живом односу с Њим врхунски циљ у животу, не значи да jе то инсистирање на нечему чудном или неприродном. То jе управо сврха за коjу смо створени, и уопште jедини raison d’etre (разлог постоjања) нашега бића на земљи.

			Нажалост, таj однос пун љубави и покорности Богу ниjе дуго траjао. Jеднога дана се грех прикрао у врт и оне заjедничке шетње на дневном поветарцу су се завршиле. Под сотониним искушењем, коjи jе сугерисао да jедноставним чином преступа могу да напусте положаj створења и постану „као богови” (1. Моjсиjева 3,5), човек jе промишљено изабрао да не зависи више од Бога. Поставио се за свог сопственог владара, стављаjући себе у центар свог света, где jе некад усхићено стављао Бога. После тога jе постао охол дух у ком нема кроткости. Више ниjе хтео радо да се потчини свом Створитељу; ниjе више хтео да призна да jе створен за Бога. Поврх тога jе, с Божиjе стране, темељ Његовог заjедништва са човеком био разорен, jер Бог у своjоj светости ниjе могао да буде у заjедништву са човеком коjи ниjе свет. Немогуће jе, и никад не може бити, заjедништво између светла и таме, светости и греха. Човек jе то инстинктивно схватио, jер jе његова прва реакциjа била да се сакриjе иза дрвећа у врту, даље од Господње присутности. С обзиром да jе изгубио божанску сврху свог живота, човек jе морао да буде откупљен, да би поново могао да види Бога. То jе био jедини циљ Божиjег откупљења света кроз Господа Исуса Христа.

			Тачно у тим условима одвоjености од Бога, ми смо, потомци тих првих грешника, дошли у свет. Рођени смо с том истом пркосном природом према Њему, коjу jе Адам стекао на дан кад jе сагрешио. Као што jе неко занимљиво рекао, сви ми почињемо живот као стручњаци за „jа”, а нашим поступцима управљаjу наши лични интереси. Толико jе човеков став према Божиjем ауторитету бунтован, да Његова реч каже: „Ни jедног нема разумног, и ни jедног коjи тражи Бога” (Римљанима 3,11). По своjоj природи, човеково срце пркоси Богу и каже: „Иди од нас, jер нећемо да знамо за путеве твоjе. Шта jе свемогући да му служимо? И каква нам jе корист, да му се молимо?” (Jов 21,14-15).

			Тако jе човек изгубио првобитну божанску сврху свог живота. Да jе Бог изабрао да напусти човека у његовом отуђењу и у своj патњи и болу коjи ће неизбежно да уследе, ни jедан анђео на небу не би могао да Га оптужи за неправду, не чак ни за недостатак љубави. Већ jе био обасуо човека своjом љубављу, али он Му ју је бацио назад у лице. Ипак, Божиjа љубав jе била тако дубока да jе упркос томе што jе човек учинио, Он осмислио план за његов опоравак. По други пут jе испружио руку, овог пута за откупљење.

			Да би створио, Бог jе требало само да проговори и било jе учињено. Али да би откупио, морао jе да крвари. И то jе учинио, у свом Сину, Исусу Христу, кога jе послао да заузме наше место у смрти на крсту, коjу jе наш грех тако обилно заслужио. Међутим, откупљење ниjе била идеjа у последњем тренутку, смишљена да реши неочекиван хитан случаj. Чим jе грех ушао у врт, Бог jе проговорио о Ономе коjи ће доћи и стати змиjи (сотони) на главу. У том процесу ће и Његова пета бити повређена (1. Моjсиjева 3,15), али ће Он поправити сву штету коjу су грех и сотона изазвали.

			Чинећи то Бог jе открио да Га тужан преокрет догађаjа ниjе изненадио, него да jе већ постоjао Онаj коjи jе био одвоjен да изађе у сусрет тачно таквоj ситуациjи. Писмо Га назива „Jагње, коjе jе заклано од постања света” (Откривење 13,8). И све то jе учињено с jедном сврхом на уму: да врати нас, пале људе – с нашом грешном, охолом, неукроћеном природом – у таj првобитни однос с Богом; да обнови покорност и усредсређеност на Њега, што је изгубљено падом. Он ће поново моћи да се радуjе у нама и ми у Њему.

			Ако jе Божиjи jедини разлог за наше стварање, а касниjе и откупљење, био да имамо заjедништво с Њим, можемо да се смиримо у уверењу да његово садашње бављење нама ниjе из неког другог разлога. Ако конструктор изгради авион коjи треба да лети на одређеноj висини, и установи да оваj неће да се одлепи од земље, уложиће сваки могући напор да тај авион ради оно за шта jе намењен. Бог ће такође уложити сваки могући напор да нас врати себи.

			Да би оваj процес започео, ми морамо да направимо први корак у чину покаjања, jер jе наше обраћење Богу jедини пролаз коjи води на пут повратка у заjедништво с Њим. Оног тренутка кад стигнемо на таj пут Бог може да почне да се бави нашом самољубивом вољом. Иако jе таj процес болан за нашу вољу коjа jе „натечена и упаљена услед многих година узурпациjе”, напослетку нас враћа на место покорности и усредсређености на Бога. Ако одбиjемо вољно да Га тражимо и желимо, Он често мора да допусти тугу, патњу, страдање, искушења, лоше здравље, пропале планове и неуспех да бисмо у нашоj потреби нашли потребу за Њим. Такво страдање, међутим, у своjоj намери никад ниjе казнено већ искључиво окрепљуjуће. То нас Љубав понижава и привлачи назад на место покаjања и ка Богу.

			* * * * *

			У светлу овога што смо претходно разматрали, можемо да видимо у коликоj мери циљеви коjе смо сами себи поставили, као што су служба и активност за Бога и проналажење посебних унутрашњих доживљаjа, не испуњаваjу онаj велики циљ коjи jе Бог наменио за нас.

			Усредсређеност на службу и активност за Бога често могу да нас омету у постизању правог циља, а таj циљ jе Бог. На површини може да се чини хероjским да се да живот за службу Богу и нашим ближњима. Сматрамо да ће то Њему значити више него наше настоjање да Га доживимо. Служба изгледа тако несебично, док усредсређеност на сопствени ход с Богом изгледа себично и самољубиво. Али обрнуто jе заправо истина. Бог се више брине због хладноће нашег срца према Њему и наше охоле неукроћене природе. Хришћанска служба сама по себи често оставља нашу самољубиву природу нетакнутом. Управо из тог разлога jедва да постоjи црква, мисиjа или одбор који у неком посебном делу службе немаjу нерешена питања односа међу људима и стварима коjе настављаjу живе да их изjедаjу и осуjећуjу њихов напредак.

			Хришћанска служба нам често даjе могућности за вођство и положаj какве нисмо могли да стекнемо у световном послу. Због тога лако можемо да паднемо у охолост, користољубље и славољубље. Док радимо заjедно с другима, неизбежно почиње да се поjављуjе све што jе сакривено у нашим срцима. Из њих почиње да цури озлоjеђеност, тврдоћа, критицизам, завист и фрустрациjа. Лажемо сами себе да радимо за Бога, али се чињеница да jе мало наше службе за Њега разоткрива нашом озлоjеђеношћу или самосажаљењем, када нам jе због поступака других, околности или лошег здравља немогуће да наставимо службу!

			Служећи у таквом стању трудимо се да другима дамо одговор коjи ни сами заиста jош нисмо нашли. Трагедиjа jе што jе велик део, ионако огромне мреже хришћанске службе и активности, усмерен на пропагирање одговора на потребе и проблеме људи, коjи само неколицина оних коjи га пропагираjу налазе адекватним у сопственом животу. Морамо да оставимо нашу жудњу за jош већим подручjем хришћанске службе и усредсредимо се на тежњу да видимо Бога и нађемо одговор на питање о животу у Њему. Тек тад ће, чак и ако се налазимо у наjмрачниjем делу света, Реч направити пут до наших врата, да бисмо добили таj одговор. Тад ће наша служба пȍмōћи ближњима постати зависна од нашег виђења Бога и директна последица тог виђења.

			То не значи да Бог не жели да будемо активно укључени у Његову службу. Он то хоће, али jе Његова сврха често далеко другачиjа од онога што ми мислимо. Наша служба jе, у Његовом уму, да будемо лончарево коло на ком Он може да нас обликуjе, а не полазиште с кога ћемо постићи оне спектакуларне циљеве којима у срцу тежимо. Он види оштар шиљак у нашоj нарави коjи непрестано повређуjе друге. Дубоко у нашим срцима види побуде користољубља и охолости. Зато допушта да с нама дође да ради неко ко ће се чешати о таj оштар шиљак и заокруглити га. Или допушта некоме да осуjети наше планове и заузме наше место. Ако нам jе служба Богу циљ сам по себи, бићемо пуни реакциjа, желећемо да узвратимо ударац или да све напустимо и започнемо самосталан рад. На краjу постаjемо самољубивиjи него икад. Али ако се покоримо томе што jе Бог допустио и покаjемо се од наших грешних реакциjа, иста та ситуациjа ће нас повести у дубље искуство Његове благодати и Његове моћи да задовољи наша срца самим собом.

			На исти начин, неумерено тражење унутрашњег духовног искуства такође може да нас спречи у проналажењу правог циља. Када сведемо сврху свог живота на потрагу за овим стварима, склони смо да постанемо преокупирани своjим сопственим искуствима или недостатком истих. То ствара тужну ситуациjу гладних, незадовољних хришћана, коjи траже овог или оног говорника, надаjући се да ће им он открити таjну. Или почну да иду од jедног до другог скупа и конференциjе, испитуjући нове формуле за благослов, тражећи нова искуства и падаjући у охолост или очаj, зависно од осећаjа да ли имаjу благослов или не. То и даље оставља хришћане у самољубљу, заокупљене собом и своjим искуствима. Такво понашање може да доведе до много душевног бола коjи jе плод збрке многих учења и нагласака на различитим питањима и доктринама. Ипак, онаj jедини коjи може да задовољи срце је увек уз нас и чезне да Га упознамо, заволимо и осведочимо се о тоj истини.

			* * * * *

			То jе, дакле, сврха живота – видети Бога и пустити Га да нас врати назад у стари однос покорности према Њему. Могли бисмо да пожелимо да Бог буде задовољан с нешто мањом сврхом за нас. Како то К. С. Луис каже: „Природно jе желети да нам jе Бог наменио мање славну и захтевну судбину… То jе терет славе, не само изван наших заслуга, него и, осим у ретким моментима благодати, изван наших жеља.” (C. S. Lewis; The Problem of Pain – Проблем бола).

			Не би требало да се бунимо против ове високе сврхе за нас. Глина се не расправља с лончарем. Зна да он има пуно право да jе обликуjе како изабере. Наше наjвише добро се постиже само кроз потчињавање. Каже се да у срцу сваког човека постоjи празно место коjе има облик Бога и коjе само Он може да испуни. Такође jе истина да и у Божиjем срцу постоjи такво место за човека. Управо због овог потоњег, Бог толико чезне за нама и неуморно нас тражи; а због овог претходног, обичне земаљске ствари, па чак ни служење, никад неће задовољити наша срца. Само Бог може да испуни ту празнину коjа има Његов облик. Ако се покоримо овоме, неки од нас ће имати нову перспективу у животу. Имаћемо нови полет за живот, чак и у наjтуробниjем окружењу. Чим се нагласак промени с „радити” на „бити”, напетост попушта. Ситуациjа се можда неће променити, али ми сигурно хоћемо.

			Кад заjедништво с Богом постане наша главна брига, онда га можемо имати у кухињи, у болести, у свакоj врсти искушења и тешких ситуациjа. Ма шта стаjало на нашем путу што треба да буде урађено, чак и наjдосадниjи кућни послови, ту су да буду обављени за Бога и на Његову славу. Некадашње напрезање, робовање и фрустрациjа ће нестати. Бићемо у миру с нашим Богом и са самима собом.

			Jедно знам; Њему не могу да кажем „нећу”;

			Jедно радим; журим ка свом Господу:

			Моj Бог, моjа слава овде из дана у дан,

			А у тоj слави jе моjа велика награда.

		


		
			Видети

			Поглавље 2

			Видети Бога у лицу Исуса Христа

			Могуће jе да нас jе претходно поглавље оставило са осећаjем фрустрациjе. Слажемо се да би наш циљ требало да буде сам Бог али Он се ипак чини тако далеким и непознатим.

			Истина jе; Бог jе непознат, уколико нам се сам не откриjе на начин коjи лако можемо да схватимо. Људи коjи су покушавали да Га упознаjу изван такве обjаве морали су да деле Jовову фрустрациjу: „О, кад бих знао како бих нашао Бога!” (Jов 23,3). Чак ни чуда стварања не даjу одговараjуће откривење Бога. Као што jе и Jов признао: „Гле, то су делови путева Његових; али како jе мали део што чусмо о Њему?” (Jов 26,14). Препуштени сами себи, људи ће вероватно да дођу до погрешне спознаjе Бога; спознаjе коjа само води у страх и ропство. Напослетку их то одбиjа од Бога уместо да их привлачи ка Њему.

			Али постоjи добра вест. Величанствена, суштинска чињеница хришћанства jе у томе да се Бог потпуно и коначно сам открио људима. То откривење Га jе учинило разумљивим, приступачним и пожељним наjобичниjима и наjплашљивиjима међу нама. Обjавио се у свом Сину, Господу Исусу, коjи се понизио и узео на себе наше тело и крв и очистио наше грехе. Пошто jе завршио своjу мисиjу, сада седи с десне стране Величанства у висинама.

			Сами ученици су се борили с том тешкоћом непознавања Бога. Jедног дана jе jедан од њих рекао Исусу: „Господе! Покажи нам Оца и биће нам доста.” Као одговор, Исус jе изговорио дивне речи: „Коjи виде мене, виде Оца.” (Jован 14,9). Касниjе, у Новом завету Павле каже Колошанима мање-више исто: да jе Божиjи љубљени Син „слика невидљивога Бога” (Колошанима 1,15; ССП). A Коринћанима говори: „Jер Бог… засветли у срцима нашим на светлост познања славе Божиjе у лицу Исуса Христа” (2. Коринћанима 4,6).

			Светлост jе невидљива уколико не сиjа на неки обjекат. Можда мислимо да видимо зрак сунца како сиjа у соби, али то ниjе тако. Оно што у ствари видимо су честице у ваздуху на коjима сиjа светло и коjе зато откриваjу да jе оно присутно. Иако jе Бог светло (1. Jованова 1,5), Он jе невидљив и непознат, уколико не сиjа на неки обjекат коjи ће Га открити. Обjекат на коjи jе Он засиjао било је Христово лице. Док гледамо у то лице, у нашим срцима сиjа светло спознаjе Божиjе славе, светло коjе не можемо да видимо нигде другде.

			У другим стиховима, Нови завет нам даjе три предивне илустрациjе коjе показуjу како jе Господ Исус откривење Оца. На jедном месту jе назван „Реч” (Jован 1,1), jер jе реч израз мисли. На другом jе описан као „прави одраз Његовог бића” (Jевреjима 1,3; ССП). Отисак гуменог печата даjе тачан одраз тог печата. У том истом стиху је назван и „одсjаj Божиjе славе”, jер светлост зрака сунца изражава сунце и то jе све што ми можемо да видимо од њега. Да, баш као што jе реч син мисли, и отисак гуменог печата jе одраз гуменог печата, и као што су зраци син сунца, тако jе Исус Син Божиjи; jеднак jе Њему, али никад ниjе независан од Њега и савршено Га одражава нама у смислу коjи можемо да прихватимо на jедноставан начин. И све jе то био, не само у отеловљењу, него пре почетка времена и наставиће то да буде и кад време престане.

			Ти си вечна Реч,

			Очев jедини Син.

			Бог коjи се обjавио људима

			Небески љубљени Краљ.

			У Теби jе савршено изражена

			Сва слава Очевог сjаjа;

			Потпуно божанство имаш,

			Вечни си истинити Бог.

			Верна си слика Бесконачног,

			Чиjа jе суштина скривена;

			Сjаj си нествореног светла,

			Божиjе си срце откривено.

			Нигде другде не можемо потпуно да видимо Бога осим у лицу Исуса Христа.

			У своjоj биографиjи Мартина Лутера (Martin Luther), Дубињи (D’Aubigné) описуjе његово настоjање да упозна Бога. Каже да jе Лутер „желео да продре у Божиjа таjна већа, да проникне у Његове таjне, да види невидљиво и схвати несхватљиво”. Ступиц (Stupitz) га jе исправио. Рекао му jе да не претпоставља да jе схватио скривеног Бога, него да се ограничи на оно што нам jе обjављено у Исусу Христу. У Њему ћете, рекао jе Бог, „наћи шта сам jа и шта захтевам. Нигде другде, ни на небу ни на земљи, нећете то наћи.”

			* * * * *

			Шта jе тачно то што видимо када гледамо у лице Исуса Христа? Стих коjи разматрамо (2. Коринћанима 4,6) каже да jе Он засветлео у нашим срцима, не само да осветли спознаjу Божиjу, него „на светлост познања славе Божиjе у лицу Исуса Христа.” У Њему не видимо само Бога него и Његову славу. То нам даjе ново разумевање онога што Бога чини славним; и то разумевање долази и као изненађење и као шок. То jе зато што jе лице коjе открива Божиjу славу унакажено; испљувано jе и изобличено људском пакошћу. Исаиjина пророчка реч о Њему обjављуjе: „Како се многи зачудише Теби, што беше нагрђен у лицу мимо сваког човека, и у стасу мимо синова човечjих” (Исаиjа 52,14). Другим речима: „Његов изглед jе био толико изобличен, да више ниjе имао људски лик.” Тако jе страшно био унакажен. Али, можда ћеш се бунити, то ниjе визиjа славе него поруге и срамоте!

			Међутим, то jе слава како jе Бог рачуна, jер се његов поjам славе не поклапа с нашим. Увек правимо грешку мислећи да jе Бог као ми („а ти помисли да сам jа као ти” Псалам 50,21) и да се зато Његова слава састоjи од многих сличних ствари као и људска, само у већоj мери. За човекову славу се углавном сматра да лежи у његовоj способности да узвиси себе а да друге потчини своjоj вољи. То jе слава, то jе моћ, каже свет. „Људи ће те хвалити jер себи чиниш добро” (Псалам 49,18 НРП). Колико често смо жудели за оном врстом славе кад седимо за столом као високи административни службеници и притиском на дугме заповедамо људима да раде све што пожелимо! Слава jе у људском уму увек оно што узвисуjе њега.

			У Исусу, међутим, видимо да jе Божиjи поjам славе управо супротан – не толико у моћи да узвиси себе и понизи човека, колико у спремности да понизи себе ради човека. Не толико у моћном показивању силе коjа би раскомадала оне коjи Му се противе, него у скривању те моћи и исказивању благодати незаслужнима кад Му се обрате у покаjању. Кад jе Моjсиjе рекао: „Молим Те, покажи ми славу своjу”, Бог jе одговорио: „Учинићу да прође све добро моjе испред тебе” (2. Моjсиjева 33,18-19). Ниjе рекао „Учинићу да прође моjа сила, величанство, светост испред тебе” него „Учинићу да све добро моjе према слабима, грешнима и незаслужнима прође испред тебе.”

			Показуjући своjу доброту (благодат, како се назива у Новом завету) Бог jе показивао своjу славу. Његова благодат jе Његова слава (Ефесцима 1,6). То jе то што тера анђеле да скриваjу лица и клањаjу се у дивљењу и обожавању. И то jе та слава коjа се у потпуности види на Исусовом лицу и нигде другде. „У Њему jе савршено изражена сва слава Очевог сjаjа.”

			То jе био поjам славе коjи jе заокупљао Спаситељев ум. Jедном приликом jе рекао: „Дође час да се прослави Син човечиjи” (Jован 12,23). Неколико стихова даље говори о томе као о часу када ће бити уздигнут и кад ће привући све људе к себи (Jован 12,32). Стално jе говорио: „Моj час jош ниjе дошао.” Али сада каже: „Дошао jе.” Ако бисмо читали све ово први пут, зацело бисмо у овом тренутку рекли: „Никад час славе и оправдања ниjе био заслужениjи него у Његовом случаjу, jер нико ниjе ишао путем клевете и противљења стрпљивиjе од Њега!” Како смо онда изненађени кад откриjемо да Он не говори о уздизању на престо него на дрво, као jавни спектакл срамоте! И све то за бунтовног човека, како би га спасао од беде његовог греха! „Ово jе”, каже заправо Исус, „час моjе славе, jер jе то час моjе благодати према грешницима.” У Исусу, дакле, видимо да jе Божиjа наjвиша слава у осигурању наше наjдубље среће. Какав jе Он Бог!

			Колико jе ово виђење Њега другачиjе од замисли коjу нам даjе наша савест пуна кривице! Грижа савести нас увек тера да се криjемо од Њега, као да jе Он Бог с великим штапом у руци! Зато не треба да нас чуди то што Он даље каже: „И кад jа будем подигнут од земље, [откриваjући славу Божиjу у благодати] све ћу привући к себи.” То jе откривење Бога коjе Га не чини само разумљивим човеку, него и неизмерно пожељним.

			Дакле, не треба да гледамо даље од лица Исуса Христа да бисмо видели Бога и упознали Га онаквог какав заиста jесте.

			У њему видим божанства сjаj,

			Христос за мене!

			Како jе добро од Бога што jе на оваj начин поjедноставио нашу потрагу! Не морамо да будемо филозофи, теолози, па чак ни стручњаци. Не морамо – не, нема потребе – да чепркамо даље. Све што треба да знамо о Оцу откривено jе у Господу Исусу на тако jедноставан начин, да чак и дете може да разуме. Толико jе jедноставно, да ако не постанемо као деца нећемо разумети, jер jе често наш интелект то што нам стоjи на путу.

			Jедини вапаj коjи сви треба да изговоримо је онаj коjим су Грци замолили Филипа: „Господине! Ми бисмо хтели да видимо Исуса.” Jер чим га видимо, схватићемо да су све потребе нашег срца задовољене.

			* * * * *

			Сада морамо да се запитамо шта заправо значи „видети Исуса”. Можда ће нам помоћи ако прво погледамо шта то не значи.

			Видети Исуса не значи да треба да тежимо ка нечему мистичном, или да жудимо за виђењима. Неко jе, кад су га питали да ли jе видео Исуса, одговорио: „О да, увек се трудим да створим слику о Њему у свом уму.” Неки људи имаjу виђења, али њих не треба тражити, нити их величати. Павле jе био веома суздржан везано за оно што jе видео (2. Коринћанима 12,1-5). Чињеница да имамо виђења не значи нужно да познаjемо Господа Исуса дубље од било кога другог; понекад то у ствари може да постане препрека.

			Надаље, не смемо да замишљамо да jе само обjективно размишљање о Христу и Његовоj љубави, или академско уживање у истини, оно што jе потребно. Иако никад нећемо далеко стићи без стрпљивог и свакодневног чекања на Бога над Писмом, проучавање Библиjе може да буде необично jалово и не значи обавезно да ученик ужива у преображаваjућем виђењу самог Господа Исуса.

			Видети Исуса значи схватити Га као задовољење наших садашњих потреба и вером Га се држати као таквог. Господ Исус jе увек виђен кроз очи потребе. У Писму нам ниjе представљен ради академског размишљања и уживања, него за нашу очаjничку потребу грешника и слабића. Зато jе признање потребе и признање греха увек први корак ка виђењу Исуса. Тад, кад jе потреба призната, Свети Дух усхићено показуjе нашем срцу Господа Исуса као задовољење управо те потребе. Он jе у основи откривен кроз Писмо, али се често открива и на друге начине: кроз сведочанства других, кроз речи песме, или чак кроз jош директниjи приступ Светог Духа души без било ког од ових средстава. Затим, док душа по вери присваjа за себе то што Дух открива о Исусу, сав терет тежњи, сви напори, свест о кривици, страхови и жалост беже од нас и уста су нам пуна смеха, а jезик радосног клицања (Псалам 126,2; НРП).

		


		
			Видети

			Поглавље 3

			Видети Исуса као све што нам jе потребно

			Jедна од наjдраматичниjих обjава коjу jе Исус дао о своjоj jеднакости с Оцем стоjи у изjави: „Пре него што се Авраам родио, Jа jесам” (Jован 8,58; ССП). Ова изjава одмах привлачи нашу пажњу због изванредне слободе коjу себи даjе с обзиром на нашу граматику. Да jе Господ Исус само хтео да изрази своjе пред-постоjање, сигурно би рекао: „Пре него што се Авраам родио, jа сам био.” Али Он уместо тога каже: „Пре него што се Авраам родио, JА JЕСАМ.”

			Нема никакве сумње да нас враћа на таj дан кад jе Моjсиjе, клањаjући се пред Богом код горућег грма, питао каквим именом треба да представи Бога коjи га шаље синовима Израеловим. Уследио jе одговор: „JА САМ ОНАJ КОJИ JЕСАМ”, рекао jе Бог Моjсиjу. Онда jе наставио: „Тако ћеш казати синовима Израиљевим: Онаj коме jе име ‘JА JЕСАМ’ Он ме посла к вама… Господ [Jахве], Бог отаца ваших, Бог Аврамов, Бог Исаков и Бог Jаковљев, посла ме к вама. То jе моjе име у вечности, то jе моjе име од колена на колено.” (2. Моjсиjева 3,14-15; Бакотић). После тога jе Божиjе лично име постало Jахве, што долази из истог хебреjског корена као JА JЕСАМ и носи исто значење.

			Дакле, када jе Исус ово обjавио Jевреjима, усудио се да тврди да jе Он велики JА JЕСАМ из Старог завета, кога су сви они знали као Бога Савеза своjих отаца. Наставио jе упозораваjући их да њихова вечна судбина зависи од тога хоће ли Га прихватити као таквог. Рекао им jе: „Ако не поверуjете да Jа jесам, умрећете у своjим гресима” (Jован 8,24; ССП).[1]

			То велико име, Jахве, то jест, JА JЕСАМ, коjе jе Исус с правом употребио за себе, има два значења. Прво, оно значи да jе Он онаj коjи jе увек присутан, онаj коjи стоjи изван времена. За Њега нема прошлости или будућности; све jе садашњост. Jасно jе да jе то прво значење ове чудне мешавине времена: „Пре него што се Авраам родио, JА JЕСАМ.” И то jе зацело оно што jе вечност: не само продужено време, него свеукупно друго подручjе, где jе све jедна славна садашњост. Управо из тог разлога француска Библиjа увек преводи име Jахве као L’Éternel, Вечни.

			Како се Вечни односи према нама у смислу времена, може се илустровати односом читаоца према догађаjима у књизи. Прича у књизи садржи низ догађаjа. Како се окрећу странице, неки од њих спадаjу у прошлост, други долазе у садашњост, док трећи остаjу у будућности. Међутим, читалац борави у сасвим другоj области. Ма коjу страницу окренуо у књизи, њему се то што jе описано догађа у садашњости, заправо догађа се у тачно том тренутку, док чита. Какву то само слику даjе о нашем Господу Исусу, Вечном, JА JЕСАМ! Њему су наши животи, са своjом прошлошћу и будућношћу, сви садашњост; наша jуче, као и сутра, Њему су сви сада.

			За нас jе, међутим, jош важниjа чињеница да jе име Jахве коришћено искључиво у вези са Израелцима с коjима jе склопио Савез. Док jе паганским народима био само Бог, свом изабраном народу увек jе био Jахве.[2] Чињеница да jе намера била да то име има посебан значаj за њих jасно се види кад Бог говори Моjсиjу: „Jа сам Господ. И jавио сам се Авраму, Исаку и Jакову именом Бог Свемогући [Ел Шадаj], а именом своjим, Господ, не бих им познат” (2. Моjсиjева 6,2-3). Очигледно jе, дакле, да jе то име требало да им пренесе ново и драгоцено откривење. Шта jе то?

			То jе откривење о Божиjоj благодати. „Jа jесам” jе непотпуна реченица. Нема обjекта, намере. Jа jесам – шта? Како jе дивно кад откриjемо, док настављамо да читамо Библиjу, да Он говори: „JА JЕСАМ све оно што jе мом народу потребно.” Реченица jе остављена недовршена како би човек могао да дода своjе броjне и разноврсне потребе, онако како настаjу, да би jе довршио!

			Осим људске потребе, ово велико Божиjе име се непрестано окреће у затвореном кругу: „Jа сам онаj коjи jесам” – што значи да jе Бога немогуће схватити. Али у тренутку кад се људска потреба и беда поjаве, Он постаjе све што jе том поjединцу потребно. Наш глагол наjзад проналази обjекат и реченица jе потпуна. Али, што jе jош важниjе, Бог jе откривен и познат!

			Да ли нам недостаjе мир? „Jа сам ваш мир”, каже Он. Да ли нам недостаjе снагa? „Jа сам ваша снага.” Да ли нам недостаjе духовни живот? „Jа сам ваш живот.” Да ли нам недостаjе мудрост? „Jа сам ваша мудрост”, и тако даље.

			У суштини, име „Jахве” jе заиста као бланко чек. Твоjа вера може да упише све што ти jе потребно да Он постане за тебе, онако како потребе долазе. Штавише, нисмо ми ти коjи просимо за ту повластицу, него Он наваљуjе на нас да jе узмемо. Подстиче нас да тражимо. „До сада ништа нисте молили у моjе име. Молите, и добићете – да ваша радост буде потпуна!” (Jован 16,24). Као што вода увек тражи наjвеће дубине да их испуни, тако Jахве увек тражи човекове потребе да их подмири. Тамо где jе потреба, тамо jе и Бог. Тамо где постоjи туга, jад, несрећа, патња, збуњеност, глупост, тлачење, присутан jе и JА JЕСАМ, коjи чезне да претвори човекову тугу у блаженство, кад год Му човек то допусти.

			Ниjе то, дакле, гладни коjи тражи хлеба, него Хлеб коjи тражи гладнога; ниjе тужни коjи тражи радост, него Радост коjа тражи тужнога; ниjе то празнина коjа тражи пунину, него Пунина коjа тражи празнину. И не само да Он испуњава наше потребе, већ сâм постаjе њихово испуњење. Он заувек остаjе „то што jе мом народу потребно”.

			Усред све те доброте морамо да се запитамо с каквим правом очекуjемо такву великодушност од Бога. Чак и пре пада и поjаве греха, човек ниjе полагао право на нешто такво. Колико тек мање, онда, права полаже човек коjи се побунио и пао и чиjе су наjупорниjе потребе и невоље директне последице његовог греха?

			То jе, приjатељи, значење благодати; то jе природа и карактер нашег Бога. Благодат jе по своjоj природи увек привучена потребом. Ниjе то Божиjа накнадна мисао, него Његов начин да се откриjе људима. Изван наше потребе, Он jе несхватљиви „Jа сам онаj коjи jесам”. Али када Га пустимо да постане испуњење те потребе видимо Га онаквим какав заиста jесте. Зато пуко академско разумевање Божиjих ствари никад ниjе начин на коjи можемо да Га видимо и упознамо. Тек кад му дођемо с нашим потребама, „знамо да jе Он Jахве”.

			На неким местима у Старом завету таj бланко чек – име Jахве – већ jе испуњен за нас, да би нас подстакао да га и сами испунимо онако како нам jе потребно. С времена на време наилазимо на реч Jахве споjену с jош jедном речjу, чиме се обликуjе Његово пуно име за дату ситуациjу. На jедном месту jе Израелцима била потребна застава да подигне њихов клонули дух и поведе их у победу против сила коjе су им се супротставиле док су путовали кроз пустињу. Открили су да им jе њихов Jахве Бог био управо то и зато су, после победе над Амалечанима, подигли жртвеник и назвали га „Jахве-Ниси”, што значи „Господ, застава моjа” (2. Моjсиjева 17,15). Био jе то Његов рат, а не само њихов.

			На другом месту читамо како се Гидеон боjао за своj живот jер jе видео Jахвиног анђела лицем у лице. Онда му jе Jахве рекао: „Мир с тобом! Не боj се, нећеш умрети!” Сходно томе, откривено jе да jе Jахве мир, чак и грешницима као што jе Гидеон. У спомен на то откриће, он jе подигао Jахви жртвеник и назвао га „Мир Господњи”, („Jахве-Шалом”, што значи „Jа сам ваш мир” Судиjе 6,24).

			Опет на другом месту Jеремиjа каже за Месиjу коjи ће доћи: „У Његове дане спашће се Jуда, и Израиљ ће становати у миру, и ово му jе име коjим ће се звати: Господ правда наша” (Jеремиjа 23,6; хеб. Jахве-Тсидкену). Израел ће бити спасен и живеће спокоjно jер ће их Jахве заступати; одговараjући на сваку оптужбу против њих, постаjући њихово jемство и праведност.

			Низ се наставља са укупно седам таквих предивних сложеница имена Jахве,[3] на седам места у Старом завету, где jе таj чек „Jа jесам” попуњен за нас да нас охрабри. Како би дивно било проучавати сложенице тог имена! То jе, међутим, ван обима ове мале књиге, jер је наш циљ да се усредсредимо на ону врховну имена Jахве, то jест на име ИСУС, коjе jе, како се чини, скраћеница имена Jахве-Сус,[4] што значи: „Jа сам ваше Спасење”.

			Ако Jахве значи „Jа jесам све што вам jе потребно”, Он ће пре или касниjе морати да одговори на наше основне потребе као грешника. Ми смо, у свом греху, праведно осуђени Његовим светим законом, и чамимо у беди и глади „далеке земље” по сопственом избору. Све потребе коjе друге сложенице имена Jахве откриваjу да Он подмируjе не односе се нарочито на потребе Његовог народа као грешника. Али у Исусу, Jахве се обавезуjе да ће бити оно што jе Његовом народу потребно у њиховом грешном стању, без изговора и без права.

			Бог jе могао да се побрине за друге потребе свог народа без слања Исуса. Радио jе то у Старом завету и могао jе тако да настави и у наше време. Али кад jе реч о потреби Његових људи као грешника – подмирење jе морао да буде Исус. Ниjе било другог начина. Нико други ниjе био довољно добар да плати цену греха. И Бог нам Га ниjе ускратио. Толико нас jе волео да нам jе послао Исуса, одсjаj Његове славе и одраз Његовог бића, како би проливањем своjе крви дао пуну откупнину од греха за нас. И као васкрсли Спаситељ, Он наставља да буде све што jе Његовом народу потребно. С обзиром да ми настављамо да грешимо, и даље ћемо бити у потреби, све до небеских врата.

			Сада можемо да кажемо: истина jе, тамо где jе потреба тамо jе и Бог, али и тамо где jе грех, тамо jе и Исус. A то jе нешто jош чудесниjе. Нема ништа лоше у томе да имамо потребе и можемо да разумемо да су оне Бога гануле и привукле. Али људски грех Га сигурно ниjе привукао, осим да осуди. Ипак не – само зато што jе Бог оно што jесте и зато што је Исус оно што jесте, и зато што је благодат оно што jесте, величанствена jе истина: тамо где jе грех, тамо jе увек и Исус – тражи нас да опрости грех и поправи сву штету коjу jе таj грех причинио. Он ниjе шокиран људским падом. Пре се може рећи да jе ту на свом терену, привучен њиме, знаjући шта треба да уради у вези тога, jер jе у Њему самом и у Његовоj крви одговор на све.

			Зато, кад год мислимо на Исуса, морамо да имамо на уму да jе његов долазак био нужан само због инвазивног деловања нашег греха. Он jе од почетка до краjа одговор на грех. Али Бог jе, даjући му да буде одговор на наш грех, дао да буде одговор на све наше друге потребе; духовне, моралне и материjалне, jер „како, дакле, да нам с Њим све не даруjе?” (Римљанима 8,32). Исус тако у себи преузима сва значења старозаветних сложеница имена Jахве, испуњаваjући их, и чак их превазилазећи у коначноj сложеници коjу носи Његово име ИСУС – Jа jесам ваше спасење.

			Све ово подразумева да морамо себе да видимо као грешнике, без обзира на то колико дуго смо спасени. И то не треба да се уради само теоретски, него кроз трагање и специфично осведочење Светог Духа. На страницама коjе следе изнова ћемо се враћати на то, jер уколико не видимо себе као грешнике, нећемо видети лепоту у Исусу због чега бисмо Га пожелели (Исаиjа 53,2). Он нема значења, осим као одговор на грех. „Почетак спасења jе видети себе као грешника”, рекао jе свети Августин. A ми бисмо могли да додамо да треба и даље да видимо себе као грешнике, док се наставља наше спасење. Jедан Африканац, коjи jе био осведочен о греху, пошто jе годинама исповедао хришћанство, посведочио jе: „Нисам видео Исуса све док Га нисам видео кроз своjе грехе.”

			Наша тема jе: „Хтели бисмо да видимо Исуса”. Видети Га не значи само постићи обjективно сазнање о Њему; то jе нешто лично и искуствено. То значи видети Га вером да jе Он управо оно што jе мени потребно као грешнику, неспособном и бедном слабићу, и допустити му да ми буде управо то у овом часу. И ниjе себично што желим да Га видим на оваj начин. Он jе обjављен и познат jер jе оно што ми jе потребно у мом грешном стању.

			Исус Христос jе постао за мене,

			Све што ми jе потребно, све што ми jе потребно;

			Он jе сам сва моjа молитва,

			Он jе све што ми jе потребно;

			Мудрост, праведност и моћ,

			Светост управо овог часа,

			Моjе откупљење, пуно и сигурно;

			Он jе све што ми jе потребно.

			

			
				
					1Реч „он” jе у ауторизованоj (King James – KJV) верзиjи написана италиком, што значи да се не налази у грчком изворнику и да може да буде изостављена („that I am [he]”, што значи: „да jа jесам [он]” – прим. прев.). То чини уочљивим име „Jа jесам”.

				

				
					2Штета jе што ауторизована верзиjа (Authorised Version, то jест King James Version, или Библиjа краља Jакова, енглески превод Библиjе из 1611. године – прим. прев.) у великоj мери засењуjе употребу имена „Jахве”, готово увек користећи у преводу реч „Господ” – што jе несумњиво пренесено из jевреjске традициjе, да jе име Jахве превише свето да би било написано. КJВ ипак помаже читаоцу пишући реч Господ великим словима, сваки пут кад у изворнику стоjи Jахве. Исто вреди и сваки пут кад jе реч Бог написана великим словима. Пази на то.

				

				
					3Преостала четири су: 1. Моjсиjева 22,14 (Jахве-Jирех, Jа сам Господ коjи провиђа); 2. Моjсиjева 15,26 (Jахве-Рафа, Jа сам онаj коjи даjе здравље); Псалам 23,1 (Jахве-Ра-ах, Jа сам твоj пастир); Езекиел 48,35 (Jахве-Шамах, Jа сам овде). У неким случаjевима, КJВ не наводи хебреjско име него само његов енглески превод.

				

				
					4Заправо jе име „Исус” грчки облик имена „Jехошуа – Jошуа”. Прва слова овог имена „Jе” су скраћеница имена „Jахве” и повезана су с хебреjским именом коjе значи „спасење”, да би се створило пуно име „Jахве jе спасење”. Jошуа jе даља скраћеница имена Jехошуа. Зато су Jехошуа, Jошуа и Исус jедно те исто име, од коjих су прва два хебреjски облици тог имена, а последњи jе грчки. Ово обjашњава зашто jе Jошуа у Jевреjима 4,8 у КJВ назван Исус.

				

			

		


		
			Видети

			Поглавље 4

			Видети Исуса као истину

			Управо смо видели да jе Исус Христос постао за нас све што нам jе потребно. Шта jе, онда, наша прва и основна потреба? То jе познање истине – о нама самима и о Богу. Све док се то не догоди, живећемо у свету илузиjе и реч благодати неће моћи да допре до нас. Баш као у спасењу изгубљених, наше пробуђење као хришћана не може да почне, све док истина о нама самима и о Богу не продре и не уништи илузиjу у коjоj смо живели. Не можемо да видимо Божиjу благодат у лицу Исуса Христа, све док не видимо истину о себи и не дамо пун одговор на све њене изазове.

			Та реч „истина” jе важна, посебно у писмима апостола Jована, одакле потиче много одељака у овом поглављу. То jе jедна од његових кључних речи и поjављуjе се не мање од четрдесет и два пута у његовом Jеванђељу и три Посланице. Jован супротставља истину лажи, коjа jе од ђавола. Он каже да ђаво „не стоjи на истини; jер нема истине у њему; кад говори лаж, своjе говори: jер jе лажа и отац лажи” (Jован 8,44). То нам даjе значење те речи, онако како jе Jован користи. Не ради се о истини у смислу основе хришћанске науке, него о истини у смислу поштења и стварности; откривењу ствари онаквих какве заиста jесу.

			Jедно од наjвећих ђаволових оружjа одувек jе била пропаганда лажи. То jе начин на коjи условљава људе на непослушност. Исплео jе мрежу лажи око човека у Еденском врту и од тада не престаjе. Лагао га jе о његовом опасном положаjу грешника. „Нећете ви умрети” (1. Моjсиjева 3,4), рекао jе, „добро сте. Нема разлога за бригу: можете да jедете с тог дрвета без ризика да ћете бити кажњени.” Лагао га jе и о Богу, кад jе овоме приписао одређене недостоjне мотиве кад им jе забранио да jеду с тог дрвета. „Зна Бог да ће вам се у онаj дан кад окусите с њега отворити очи, па ћете постати као богови и знати шта jе добро шта ли зло” (1. Моjсиjева 3,5), рекао jе. „Он не жели да будете бог као што jе Он; држи вас потчињенима.” Ласкао jе човеку и клеветао Бога. Трагедиjа jе у томе што jе човек поверовао у лаж и поступио у складу с њом, са свим трагичним последицама коjе jе пад донео.

			Ђаво и данас плете своjу мрежу лажи око нас. И даље нам говори да смо добри људи и предани хришћани, и да нема ничег у нашем животу што би требало да нас брине. Jош увек нам говори да Бог и ниjе тако свет и бескомпромисан, као и да нас не воли и да ниjе фер према нама. И опет jе трагедиjа у томе што му ми и даље веруjемо. Резултат тога jе да смо изгубили из вида какве ствари заиста jесу и сада живимо у свету апсолутне илузиjе о себи.

			Међутим, не смемо за све ово искључиво да кривимо ђавола. Ми смо своjевољно ступили у савез с њим у свом срцу. У првом поглављу Прве Jованове посланице, видимо три корака у изградњи тог света илузиjе око нас. Први корак налазимо у шестом стиху, где пише да „лажемо и не творимо истине”. Другим речима, стварамо утисак о себи коjи ниjе истинит. Живимо лаж, чак и ако jе заправо не говоримо. Неки од нас то вероватно чине годинама; глумимо, носимо маску. A ниjе ни чудо, jер „ко год чини зло, мрзи светлост и не излази на светлост да његова дела не изађу на видело” (Jован 3,20; ССП). Постоjи много тога о нама што желимо да сакриjемо.

			Следећи корак налазимо у стиху осам, где стоjи да „себе варамо, и истине нема у нама”. То значи да смо тако дуго глумили лаж да смо и сами у њу почели да веруjемо. Почели смо обмањуjући друге и завршили обманом самих себе. Заиста сада веруjемо да смо та врста људи каквима себе приказуjемо. Сасвим смо сигурни да „никад никоме нисмо учинили ништа лоше”, да нисмо завидни или охоли као други људи, и да смо заиста посвећени Господу.

			Фарисеj коjи jе био захвалан Богу што ниjе као други људи, искрено jе веровао да говори истину. Био jе, међутим, jеднако грамзив, неправедан и склон прељуби као и било ко други, али његово срце га jе преварило. Живео jе у истом свету илузиjе као и ми.

			Трећи корак у овом процесу налазимо у стиху десет: „градимо Га лажом”. Све нас то води до места где, када Бог дође да нам покаже наш грех и нас саме какви смо у ствари, ми аутоматски кажемо: „Не, Господе, ниjе тако”. Сматрамо да jе Бог погрешио; оптужуjе погрешну особу. Наравно, сви ми признаjемо да смо у теориjи сви грешници, али када се Бог приближи, било кроз поруку или веран подстицаj приjатеља, како би нам на тачно одређеним местима показао да jе наше срце „преварно више свега и опако“ (Jеремиjа 17,9), одбиjамо да признамо да jе у праву. Међутим, рећи да нисмо сагрешили, кад Бог каже да jесмо, значи да Га правимо лажљивцем. То jе наjвећа дубина овог слепила и док смо тамо, Бог може мало шта да учини за нас. Постали смо странци, не само Богу него и самима себи.

			Jасно jе, дакле, да jе наша прва и основна потреба да упознамо сами себе, да познамо истину онако како jе Бог види.

			* * * * *

			Управо у овом тренутку Исус Христос постаjе за нас тачно то што нам jе потребно, jер Он каже: „Jа сам… истина” (Jован 14,6). У искуству душе, ово jе прво од Његових величанствених „Jа jесам”. Наш први корак jе у спремности да видимо целу истину о самима себи и о Богу, онако како jе откривена у Исусу Христу.

			Важно jе да разумемо да Исус не говори овде да нас Он само учи истини, као да jе то нешто што постоjи изван Њега. Он сам jе истина и видети Њега значи видети истину. A где видимо Исуса као истину? На крсту на Голготи. На том крсту, у Њему видимо целу истину о греху, о човеку и о Богу.

			И баш таj призор коjи открива наjобилниjу и наjслађу Божиjу благодат према човеку, такође открива наjпотпуниjу истину о томе ко jе човек. Ако благодат тече с Голготе, одатле тече и истина, jер су и благодат и истина дошле кроз Исуса Христа (Jован 1,17).

			Покушаjмо сада то да илуструjемо. Кад види забринутост лекара и екстремне мере коjе су му прописане, пациjент по први пут сазнаjе колико jе његова болест озбиљна. Кад прочита строгу казну досуђену неком другом, тек тад неоткривени преступник коjи jе радио исте ствари али jе о њима размишљао олако, открива колико озбиљним закон сматра његове прекршаjе. Кад види патњу и жалост коjе трпи његова маjка због његовог начина живота, тад бунтовни син почиње да просуђуjе о правом карактеру своjих путева.

			На исти начин Исус каже с крста: „Погледаj овде своjе стање; погледаj га кроз срамоту коjу морам да претрпим за тебе.” Ако jе у тренутку када jе Свети заузео наше место и понео наше грехе, Он био осуђен од Оца и напуштен у часу свог страдања, какво онда мора да jе наше право стање кад jе учинило нужном тако жестоку осуду!

			Библиjа каже да jе Христос послат „у обличjу тела греховног” (Римљанима 8,3), што значи да jе на крсту био у лику нас самих. Али ако jе у тренутку кад jе постао то обличjе морао да завапи: „Боже моj! Боже моj! Зашто си ме оставио?” (Матеj 27,46), каквима онда Бог види нас? Jасно jе да Бог ниjе напустио свог Сина као Сина, него као нас, чиjи jе лик Он носио. Оно што jе учињено обличjу, увек се сматра учињеним ономе што оно представља. Та напуштена особа коjа jе страдала под Божиjим гневом jесмо ми сами, у нашем наjбољем и наjгорем стању. Тамо jе, да сви виде, стаjала огољена истина о многима од нас, хришћанима и нехришћанима. Ако не могу да прочитам Божиjу процену човека нигде другде, могу овде, и то jе довољно да разбиjе све наше суjетне, залудне илузиjе о себи.

			Међутим, кроз Исуса Христа ниjе дошла само истина о нама, него и истина о Богу и Његовоj љубави према нама. Кад смо препуштени сами себи, наша савест испуњена кривицом само нам говори да jе Бог против нас, да jе он Бог с големим прутом. Видимо га само као некога ко нам поставља моралне стандарде, којих је већину немогуће достићи, и зато Он не чини ништа осим што нас осуђуjе кад паднемо. У таквоj врсти схватања не налазимо ништа што би нас привукло Богу. Али крст Господа Исуса разоткрива лаж у свему томе и открива нам Бога какав заиста jесте. Не видимо Га више како нас оптужуjе за грехе, као што смо мислили, него како их ставља на терет свом Сину ради нас. „Jер, Бог jе у Христу помирио свет са собом, не рачунаjући људима њихове преступе” (2. Коринћанима 5,19; ССП). Оно што смо мислили да jе големи прут, заправо jе била његова испружена рука љубави, коjа нас призива да Му се вратимо. У лицу Исуса Христа, унакаженом због нас, видимо да Бог ниjе против грешника, него за њега; да му ниjе неприjатељ, него приjатељ; да у Христу ниjе поставио нове недостижне стандарде, него да jе дошао да понуди опроштење, мир и нови живот онима коjи нису испунили ниjедан постављен стандард. „Jер се закон даде преко Моjсиjа, а благодат и истина постаде од Исуса Христа.” То jе оно што jе jедан писац назвао „изненађуjућа великодушност крста”. Не само да то изненађуjе нашу савест испуњену кривицом, него нас смекшава, привлачи и присиљава да Му се вратимо у искрености и покаjању, знаjући да нас тамо чека jедино благодат.

			* * * * *

			Нигде не постоје илустрациjе духовне истине као што су оне у Старом завету; његови обреди и историjа обилуjу њима. Заиста, већи део обреда jе био установљен само као илустрациjа предстоjеће новозаветне истине.

			Jедна таква старозаветна илустрациjа коjу Нови завет користи да нам покаже Господа Исуса налази се у Посланици Jевреjима 13,11-13. „Првосвештеник у Светињу над светињама уноси крв животиња као жртву за грехе, а њихова тела се спаљуjу ван табора. Зато jе и Исус, да би своjом крвљу посветио народ, страдао ван градских капиjа. Стога изађимо к Њему ван табора и понесимо Његову срамоту.” (ССП)

			Шта би слика „изван табора” значила хебреjским хришћанима коjима jе апостол Павле писао? Вратили би се у мислима на дане кад jе њихов народ био у пустињи. Представили би себи велик, уређен табор, са светим Пребивалиштем у средини. Око табора се налазила ничиjа земља, позната свима као место „изван табора”, коjе би они у свом уму повезали са одређеном групом људи.

			Изван табора су морали да живе странци, они коjи су „одвоjени од друштва Израиљевог, и без дела у заветима обећања” (Ефесцима 2,12). Таквим људима обично ниjе било допуштено да живе у табору.

			Такође су изван табора били губавци. Како jе њихова страшна болест била врло заразна, они су били протерани из табора, занемарени и искључени из свих уживања отворених другима.

			Било jе то уjедно и застрашуjуће место погубљења за преступнике и злочинце. Према Моjсиjевом Закону, на смртну казну каменовањем били су осуђени прељубници, прекршиоци шабата, идолопоклоници и убице. То се догађало изван табора.

			Међутим, апостол нам у овом одломку даjе вероватно наjjезивиjи детаљ с тог места. Ту су, наиме, на хрпи смећа, била спаљивана тела животиња, чиjа jе крв за окаjање греха била шкропљена у Светилишту. Та тела, на коjа су симболично били положени греси приносиоца жртве, била су спаљивана као отпад проклет грехом, апсолутно одвратан и Богу и човеку. Дан за даном, изван табора се подизао дим и цело место jе било прожето његовим смрадом.

			Све у свему, то подручjе изван табора ниjе било нимало приjатно. Било jе то место за странце, губавце, злочинце и грехом проклет отпад – место коjе jе требало да се избегава. A ипак, Писмо нам говори да jе Господ Исус отишао на духовни еквивалент тог места изван табора, носећи своj крст, како би посветио народ своjом крвљу. Стварно место на ком jе био распет има име исто толико мрачно и туробно, колико и асоциjациjа повезана с древним местом изван табора: Голгота, што значи лобања (Матеj 27,33). Али Jеванђеље нам каже да jе место на коjе jе отишао било наше, и како добро сами често кажемо: „Он jе заузео моjе место!” Али када размотримо то место коjе jе морао да заузме за нас, шокирани смо. Тек тад видимо, jер вероватно на други начин не можемо, коjе jе наше право место и какав jе наш прави карактер пред Богом.

			Пре свега, отишао jе за нас на место где jе био странац, чак и свом Оцу; на место Божиjег напуштања. Висећи на крсту, вапио jе: „Боже моj! Боже моj! Зашто си ме оставио?” Грех jе, у своjим почецима, чин грешника коjи оставља Бога, али jе у коначноj казни греха, Бог таj коjи оставља грешника, а то jе пакао. То jе место на коjе jе Исус отишао на крсту, место на ком Га jе Бог оставио. И учинио jе то jер jе то било наше место. Проклетство коjе jе поднео припадало је нама. Божиjе напуштање коjе jе претрпео припадало је нама. Логика свега тога jе неизбежна. Ако Га jе у тренутку када jе заузео наше место Бог оставио, какво онда мора да jе наше место пред Богом? Каква само истина сиjа с Голготе о нашем страшном стању пред Богом!

			Затим jе отишао даље и заузео место остављено за нас као моралне губавце, као да jе Он сам такав. Заиста, Писмо доноси управо такав закључак: „а ми мишљасмо да jе рањен, да Га Бог биjе и мучи” (Исаиjа 53,4). Jевреjски научници кажу да реч „ударен” има значење ударца пошасти губе. Кроз целу Библиjу губа jе илустрациjа греха. То jе суптилна болест, почиње jедва приметно, с благим симптомима, али завршава се као пустошеће чудовиште коjе претвара болесника у одвратно ругло, пре него што га коначно убиjе.

			Тако и грех, кад се тек зачне у нашем животу, може да изгледа мален, али jе на свом врхунцу краjње гнусан и Богу и човеку и одводи грешника у вечну одвоjеност од Бога. Какав само презир садржи израз „морални губавац”, када га користимо за другог човека! A било jе то место коjе jе Господ Исус био вољан да заузме за нас, место моралног губавца, одвратно у Божиjим очима. Можда ћеш да се запиташ зашто jе заузео тако ниско место. Зато што jе видео да смо управо такви и морао jе да заузме то место како би нас спасао.

			Зато jе Исус коjи виси на крсту, изван табора, као морални губавац, обjава мог стања. Ако ни на коjи начин нисам знао да сам то, сад то могу да знам гледаjући у место коjе jе Он морао да заузме за мене. Колико нечистоће, неморала и перверзиjе стоjи као мрља у тако много живота данас, а ипак су тако пажљиво сакривени! Али тамо на крсту све jе jавно обjављено свим људима на истом том месту коjе jе Исус заузео за нас!

			Иако можда мислимо да се те ствари у нама нису оствариле као у другима, Голгота обjављуjе да се налазе у нашоj суштини и, ни мање ни више, у самом људском заметку.

			Затим jе отишао на духовни еквивалент тог места где су злочинци били каменовани. „Кад он не би био злочинац”, рекли су Jевреjи Пилату, „не бисмо га предали теби” (Jован 18,30). Исус ниjе умро достоjанствено, у кревету; умро jе на крсту, а таква смрт jе била казна коjа jе носила са собом нарочиту срамоту, jер jе била резервисана само за злочинце. Заиста, са сваке његове стране jе био злочинац и сви су мислили да и Он мора да је jедан од њих. Jесу сматрали „да jе рањен, да Га Бог биjе и мучи”, због нечега што мора да jе учинио и заклањали су лице од Њега. A задивљуjуће jе то што им Он никад ниjе противречио. Ниjе рекао, као што бисмо ми рекли: „Молим вас, али молим вас, jа нисам овде због нечега што сам jа учинио – овде сам због греха других људи.”

			Уместо тога, Он jе ћутао. Био jе вољан да их пусти да мисле да jе заиста злочинац. Био jе вољан да буде „уброjан међу преступнике” (Исаиjа 53,12; НРП) и да умре као такав, само зато што jе то било наше место, а Он га је заузео за нас. Библиjа нам каже да смо у своjоj суштини сви ми злочинци у Божиjим очима. „Ко год мрзи свога брата”, каже она, „убица jе” (1. Jованова 3,15; ССП). Све што ниjе права љубав према мом брату, мржња jе, а мржња jе убиство. Опет читамо: „А jа вам кажем да сваки коjи погледа на жену са жељом, већ jе учинио прељубу у срцу свом” (Матеj 5,28). Бог каже да jе у Његовим очима пожудна мисао исто што и стваран чин. Али чак и да Библиjа не говори ниjедну од ових ствари о нама, ми бисмо ипак знали да су оне истина и наша би кривица била очигледна свету, jер jе на крсту та чињеница отворено обjављена Исусовом смрћу за нас.

			Међутим, од наjвећег значаjа jе то што jе Исус био одведен изван табора на исти начин на коjи су одношена тела жртвених животиња, да би била спаљена као грехом проклети отпад. Нема речи коjима би могле да се опишу моралне дубине до коjих се Исус понизио ради нас на крсту. Неће бити превише ако кажемо да jе умирао тамо као грехом проклети отпад, само зато што смо ми у Божиjим очима грехом проклети отпад. Тамо се дим и смрад нашег греха дизао с његовог благословеног тела. Ти и jа можемо jедан пред другим да одаjемо утисак да смо озбиљни, побожни хришћани, али пред крстом морамо да признамо да уопште нисмо такви. На Голготи нас с крста гледа огољена истина, подстичући нас да одбацимо позирање и признамо истину.

			То нам, дакле, Голгота показуjе о нама. Нису то само слике онога што смо били, него што jош увек jесмо, без Њега. Без обзира на то колико дуго смо хришћани и колико зрели мислимо да смо постали, Голгота и данас има нешто ново да нам покаже о греху. Jер jе грех као хоботница. Његови пипци су свуда. Има хиљаде живота и хиљаде лица, а вечитим мењањем облика измиче хватању. Ако желимо да видимо грех у свим његовим суптилним ликовима и обличjима и да се осведочимо о Исусовоj моћи којом може да нас спасе од њега, морамо свакодневно да се молимо:

			Држи ме скрушеног, држи ме да гледам

			у крст на ком си умро Господе.

			Jер само тамо упознаjемо нашу потребу као грешника, а тиме и потребу за Исусом.

			* * * * *

			Шта треба да буде наш одговор на ово откривење истине о нама самима и о Богу? Та врста одговора коjу Бог тражи од нас веома се разликуjе од онога што бисмо природно помислили, као што ћемо видети у Jеванђељу по Jовану 3,20. Таj стих почиње говорећи: „Jер сваки коjи зло чини мрзи на видело и не иде к виделу да не покараjу дела његова, jер су зла.” То значи да кад скривамо грех, избегавамо светло, то jест све што би могло да нас разоткриjе. Затим се мисао наставља у следећем стиху, коjи каже: „А ко истину чини иде к виделу, да се виде дела његова, jер су у Богу учињена.” Могли смо да помислимо да би, ако стоjи: „сваки коjи зло чини мрзи на видело”, наставак био: „а сваки коjи добро чини, долази на видело.” Сигурно jе оно што је супротно од чињења зла, чињење добра! Али овде се не ради о таквоj супротности. Оно што Бог каже jесте да онаj ко чини истину долази к светлу.

			Алтернатива коjу Бог представља за наше чињење зла ниjе чињење добра, него истине; то jест поштења у погледу нашег зла. Пре свега, Он не жели наше напоре да учинимо добро, тамо где смо учинили зло: да покушамо да будемо љубазни, тамо где смо били нељубазни, да се понашамо приjатељски, тамо где смо показали критицизам. Све то бисмо могли да учинимо и без покаjања за оно што се догодило, и без очишћења и мира у срцу. Оно што Бог тражи jе истина, то jест jасно истинито покаjање и признање греха коjи jе почињен. То ће нас одвести до Исусовог крста тражећи помиловање и, тамо где jе потребно, до друге особе коjоj смо нанели неправду, тражећи и њено опроштење. На том месту понизне истинитости о нама самима наћи ћемо мир с Богом и људима, jер ћемо тамо поново наћи Исуса и чврсто пригрлити, као никад пре, Његово завршено дело за наше грехе на крсту. Jедноставно поштење, што значи „чињење истине” о нашим гресима, довешће нас у исправан однос с Богом и људима кроз Христову крв, где нас сво „чињење добра” на свету неће довести.

			Примимо Исуса данас као истину. Почни с првим што ти покаже. То jе вероватно нешто што ти jе управо сада на уму, док још читаш ово. Награда за твоjу послушност Божиjем светлу биће jош више светла на неком другом греху. Он нам не показуjе одjеданпут какви смо, jер то не бисмо поднели. Чини то постепено, док нас сваки делић истине коjу смо послушали води у даља откривења нас самих.

			Чињеница да jе крст, коjи обjављуjе болну истину, уjедно и лек за грех, даће нам нову спремност да одговоримо на његову диjагнозу. Ако знам да постоjи непогрешив лек за одређену болест, могу да поднесем да ми се каже да од ње болуjем. Све док знам да постоjи лековити извор за грех и нечистоћу, могу да се суочим са светлом о себи и свом греху. A предивна ствар jе да ћемо, кад волимо Господа Исуса као истину, открити да jе Он jеднако драг у том односу као и у било ком другом коjи смо до сада разматрали. То нас само наша мрачна, преварна срца тераjу да Га се плашимо као истине. Он жели да Га се не плашимо што се тога тиче и да Га с радошћу поздравимо. Дао нам jе свог Светог Духа, коjи jе трипут назван „Дух Истине”, да нас „упути у сву истину”. Можемо сигурно да ставимо своjе руке у Његове и да кажемо: „Господе, покажи ми све што видиш и све што желиш да jа видим. Прихватићу то. Нећу се бранити ни расправљати. Ако Ти то кажеш, онда знам да jе то истина.”

		


		
			Видети

			Поглавље 5

			Видети Исуса као врата

			Пошто смо видели Господа Исуса као изванредну истину о нама и нашем греху, сад смо спремни за следећи поглед на Њега коjи Свети Дух жели да дâ осведоченом срцу, а то jе да видимо Исуса као врата. Гледиште коjе смо до сада већ стекли о себи мора да jе нашим срцима дало осећаj потпуне искључености од Светог Бога. Ако смо све време били такви и ако су то греси за коjе смо тако дуго били слепи, ниjе ни чудо да се Бог чинио тако далек, да су наша срца била хладна, а хришћанска служба тешка и неплодна. Не треба тражити даље где jе узрок мртвила коjе влада у нашим заjедницама и црквама. Не само да душа с правом види себе искљученом због греха, него, знаjући своjу слабост, пита се да ли постоjи пут ка Богу коjим особа са срцем као што jе њено може да корача.

			Овде нам се Господ Исус представља као управо то што нам jе потребно и суочава нас с jош jедним великим „Jа jесам”. Он каже: „Jа сам врата; ко уђе кроза ме спашће се” (Jован 10,9). Ако преварени треба да види истину и искључени врата, не мораjу да траже даље jер jе Исус обоjе: истина преваренима и врата искљученима. Он jе врата за пробуђење и сваки други благослов за хришћанина, као што jе врата за спасење изгубљенима. Поврх тога, лако jе доступан наjслабиjима и наjсклониjима паду, као и наjсветиjима.

			Чињеница да jе Исус рекао да jе Он врата наговештава да постоjи зид, препрека коjа нас одваjа од Бога. Заиста, ко међу нама ниjе то открио? Та препрека jе издржала наше наjозбиљниjе моралне напоре и осуjетила сву нашу одлучност. Одемо да се молимо, али она jе тамо. Тражимо Његову помоћ, она jе jош увек тамо. Осећамо да је сво наше богоштовање увек на одстоjању. Само они коjи никад нису озбиљно тражили Бога могу да замисле да нема такве препреке.

			Библиjа нам показуjе каква jе та препрека. Каже нам да jе грех, и не само он, то што одваjа човека од Бога (Исаиjа 59,2). Грех, значи став самољубља и независности од Бога коjи нам jе свима заjеднички, као и многи преступи коjи су произашли из њега. Зато што „превише следисмо науме и жеље свог срца”, „сагрешисмо против Његових светих закона”. A грех увек сагради зид између нас и Бога.

			Таj зид ниjе увек био тамо. Подигнут jе тек с првим преступом. Тек после тога човек jе желео да се сакриjе од Бога. Тек тад jе Божиjа правда захтевала да постави херувима с пламеним мачем да затвори пролаз преко стазе коjа води ка дрвету живота (1. Моjсиjева 3,24). Од тада су сви Адамови потомци рођени с друге стране тог пламеног мача, у „далекоj земљи” одвоjености од Бога, у коjу jе први изгубљени син, отац свих њих, први отишао. И тамо људи остаjу све док им се очи не отворе да виде jедна jедина врата коjа воде назад, врата коjа им jе Бог обезбедио.

			Jедног дана сам, после евангелизациjског састанка, разговарао с jедном женом у соби за саветовање. Рекла ми jе да jе на позив на обраћење дошла напред jер jе то учинио и њен шеснаестогодишњи син. Питао сам jе. „Али шта jе с тобом?” „Ох, jа сам одувек била хришћанка”, одговорила jе. Чим jе то рекла знао сам да никад ниjе била хришћанка, уопште. Нико ниjе „одувек хришћанин”, али је увек грешник, увек одвоjен од Бога грехом, све док га не спасе божанска благодат. Обична људска религиозност не чини ништа да нас обнови.

			Немоjмо мислити да се ова одваjаjућа сила греха односи само на оне коjи никад нису лично знали Христа. Они међу нама коjи су претходно прошли кроз та врата, назад к Богу, врло добро познаjу зид коjи грех jош увек може да подигне између душе и Бога. Иако смо враћени из „далеке земље” изворног греха, он и даље може да дође, можда у суптилниjем облику и као резултат тога што смо се нашли у некоj другоj „далекоj земљи”, мањоj али ништа мање стварноj: „далекоj земљи” зависти, гнева, самосажаљења, или компромиса са светом. A у тоj земљи увек настане велика глад (Лука 15,14), као што се догодило изгубљеном сину, и ми постаjемо свесни своjе потребе. Jер то ниjе „глад хлеба ни жеђ воде, него слушања речи Господњих” (Амос 8,11).

			Ко међу нама не зна за хладноћу срца према Господу, привидно мртвило светих текстова и нагомилане поразе у другим областима живота, коjи нас муче због препреке коjу jе грех у jедном посебном подручjу донео између нас и Бога? Не сугеришем овде да новорођено Божиjе дете губи своjе место у Божиjоj породици због насталог греха, али губи заjедништво с небеским Оцем, а онда се у његовом срцу неизбежно укорењуjе глад, све док се не покаjе.

			Међутим, у тим условима глади хришћанин jе веома често слеп за прави грех или грехе коjи су га одвоjили од Бога. Зато покушава да се позабави самом глађу, радиjе него њеним узроком. Може да одлучи да се више моли или да служи Богу верниjе. Или може да оде и „прибиjе се код jедног човека у оноj земљи” (Лука 15,15), као што jе учинио изгубљени син, и створи световни савез у нади да ће вратити мало задовољства свом, сада тужном срцу. Сви такви напори ће се увек показати узалудним, а Бог то искуство користи како би му на краjу показао да jе грех то чиме мора да се позабави, ма шта то било.

			Нажалост, чак и пошто човек препозна и призна грехе коjи су га одвоjили од Бога, често се преокупира проблемом како да поново не сагреши, уместо да се врати Богу и миру. Искрено, прекасно jе за таква размишљања. Грех jе дошао и направио штету. Чак и ако „победимо” и никад више то не учинимо, та чињеница нас никад неће вратити смирењу и радости. Jедноставна jе истина да речи као што су „Исус испуњава наше потребе” и „Он доноси победу” не важе кад смо у далекоj земљи. Све то, и много више, чека нас тек после повратка у Очев дом.

			Управо овде се спотичемо, jер не знамо како да се вратимо; како да се пробиjемо кроз многе препреке коjе jе грех подигао. Кад бисмо то знали, заиста бисмо били изузетно срећне душе. Грех нас, иако би могао да дође, не би поразио очаjем и мртвилом духа, jер бисмо знали сигуран пут назад у поновну слободу и радост, и могли бисмо то да искористимо толико често колико нам jе потребно. Нема сумње онда да jе наша потреба та да видимо врата.

			Ово jе место на ком нас Господ Исус поново сусреће. Срцу коjе тражи од Њега да му покаже врата, Он заправо говори: „Кад би мене познавао, познавао би и врата. Ко jе видео мене, видео jе и врата. Jа сам врата, ко уђе кроз мене спашће се.” Исус нам не показуjе само где су врата, већ да jе Он сам та врата. То jе Божиjи велики дар љубави изгубљеном свету ком показуjе пут к себи: врата кроз чиjи пролаз нема неуспеха и коjа воде назад у мир и задовољство, кад бисмо се само окренули и видели Га како стоjи тако близу нас, доступан у сваком тренутку. Он jе таква врата, да нам нису потребни ни припремни ни накнадни кораци да бисмо ушли у то што нам jе потребно. Кроз jедноставан долазак Њему, прелазимо из jедног духовног стања у друго, jер jе Он сâм и потребан благослов и врата до њега. Такву слику Њега као врата имамо у добро познатоj песми коjа почиње речима:

			Из свог ропства, жалости и ноћи

			Исусе, jа долазим! Исусе, jа долазим!

			У Твоjу слободу, радост и светлост,

			Исусе, jа к Теби долазим!

			Ова слика нам даjе основну реч Христовог Jеванђеља. Оно нас не позива да покушамо да будемо као Христос, него да дођемо кроз Њега. Представљена су нам врата, а не пример. У свим Павловим посланицама непрестано се преплиће jедан те исти израз, „у Христу Исусу, Господу нашем” (Римљанима 6,23 и слични стихови), или њему слични еквиваленти (у значењу по, кроз). Он никад не спомиње благослов или доживљаj добра коjи Бог има за нас, а да не пожури да дода „у Христу Исусу, Господу нашем”. И то ради с правом, jер од какве jе користи башта пуна сочних плодова или предивна кућа, ако нема отворених врата кроз коjа ћемо тамо стићи? То питање разочарани хришћани непрестано постављаjу. „Добро jе говорити о том дивном животу заjедништва с Богом”, кажу они, „али како човек као што сам jа тамо стигне? Тако често сам покушавао.” Исус нам с радошћу каже: „Jа сам таj кроз кога ћеш тамо стићи. Jа сам врата.” Нема благослова коjи jе Бог припремио за нас, било то спасење, победа, мир у срцу или пробуђење, у коjи може да се уђе на неки други начин осим кроз Његовог Сина.

			* * * * *

			Ако заиста желимо да видимо Господа Исуса као наша врата и искусимо то блаженство, постоjе четири основне ствари коjе у том своjству морамо да схватимо о Њему.

			Прво, морамо да Га видимо као отворена врата; широм отворена! A како Га jе лако видети као нешто друго! Постоjе раздобља кад Га неки међу нама, како се чини, виде као некога мало већег од онога ко поставља стандарде, дефинише пут дужности и само нас осуђуjе кад то не постигнемо. То Га чини тек jош jедним Моjсиjем, коjи у нама само изазива очаjање. И, ако Га уопште видимо као врата, она су затворена. Али то ниjе Исус с неба. „Jер се закон даде преко Моjсиjа” и све нас jе осудио, „а благодат и истина постаде од Исуса Христа” (Jован 1,17). Ако jе благодат Божиjа доброта према онима коjи jе не заслужуjу, то значи да jе Он отворена врата кроз коjа грешници могу да дођу. Она су се отворила онога часа кад је, висећи на крсту, Исус победоносно повикао: „Довршено jе”, па је спустио главу и издахнуо (Jован 19,30: ССП). Као да поjашњава шта jе то остварено на Голготи, завеса на храму, коjа jе вековима стаjала као преграда између Светиње над светињама и остатка храма, истог тог трена се поцепала на двоjе од врха до дна. На таj начин jе препрека греха коjа jе стаjала између човека и Бога проглашена отклоњеном, а врата за грешног човека отвореним. Сада нам jе речено да „имамо поуздање да... улазимо у Светињу над светињама, новим живим путем” (Jевреjима 10,19-20), jер нам крв Исуса Христа каже да jе сва осуда због нашега греха извршена на крсту. Кад то заиста видимо, чак и они коjи наjвише осуђуjу себе имаjу ту храброст да дођу.

			Ово значи да сада нема бариjере или препреке између човека и Бога. Управо то што jе изгледало као препреке – човекова хладноћа, неверовање и слично – одредило jе да Исус постане врата, под условом да их човек призна, jер су то врата за људе коjе карактеришу споменути греси. Ми не можемо да потиснемо или надвладамо те ствари, али можемо да их осудимо као грех и донесемо Исусу. И док то чинимо, оно што jе изгледало као зид коjи нас све одваjа од Бога, постаjе у Христу отворена врата кроз коjа пролазимо у мир и заjедништво с Богом.

			Друго, морамо та врата да видимо отворена на нивоу улице, отворена за нас пале и неспособне као такве, а не само кад постанемо мало успешниjи. Jевреjи су у Новом завету могли лако да поверуjу да постоjи спасење за пагане, ако се обрежу и постану Jевреjи. Оно што нису могли и нису хтели да веруjу било је то да постоjи спасење за пагане као такве, а да уопште не постану Jевреjи. Та полемика jе пратила Павла на сваком кораку током његовог живота и службе. Инсистирао jе све до краjа да пагани могу да буду спасени као пагани и грешници као грешници, без ичега што би их препоручило Богу, осим крви Исуса Христа (Галаћанима 2,14-16, итд.). Другим речима, инсистирао jе на виђењу Христа као врата на нивоу улице.

			Ми хришћани не мислимо да идемо против Jеванђеља предатог Павлу што се тиче „оних коjи су напољу”, барем не у теориjи. Али када размишљамо о своjим дубоким потребама и неуспесима, и кад се молимо да нас Бог употреби и тражимо од Њега пробуђење, постављамо та врата за себе нешто више од нивоа улице. Овде инстинктивно осећамо да неуспешан не може да буде благословен као неуспешан, већ само као бољи хришћанин, и зато се трудимо да себе учинимо таквим. Али успели смо само да ставимо врата непосредно изван нашег домашаjа; пркоси нам управо таj покушаj да постанемо само мало бољи. A врата сво време стоjе отворена на нивоу улице, на нивоу нашег срама и пада, и све што jе потребно само је спремност да признамо да jе то наше право стање и да у вери дођемо Исусу.

			Понекад говоримо о цени пробуђења, и треба добро да пазимо шта мислимо кад то говоримо. Можемо цену да ставимо тако високо да поставимо пробуђење непосредно изван домашаjа обичних смртника. Можда jе то начин на коjи покушавамо да оправдамо Бога jер jош, очигледно, ниjе дао то пробуђење коjе jе његовом народу потребно. Али то jе преступ према Богу и окрутно према Његовоj цркви. Нема сумње да постоjи цена коjа треба да буде плаћена за пробуђење, али то ниjе нужно цена целоноћних молитви и болних жртава, него jедноставног покоравања поноса у покаjању од греха. Врата су отворена на нивоу улице за пробуђење коjе води у спасење и сваки други благослов.

			Долазећи к Њему у покаjању долазимо у пробуђење, jер jе Он сам то, и врата коjа воде у то. Ако се тврди да то ниjе распрострањено, спектакуларно пробуђење о ком jе писано и коjе jе потребно данас, можемо само да кажемо да jе такав покрет увек почињао на оваj начин: с Богом коjи се бави jедном особом и та особа затим да своjе сведочанство. Нека не буде да jе разлог што нас Бог ниjе благословио пробуђењем, као што смо желели, то што Га нисмо тражили по вери већ по делима Закона (Римљанима 9,32), јер тад смо промашили врата на нивоу улице. И нека не буде да смо очекивали да видимо пробуђење у другима уместо да будемо спремни лично да будемо пробуђени и први коjи ће признати потребу за тим. Зар ниjе значаjно да кад постоjи очигледно искуство пробуђења у људском животу, они коjи су пробуђени не причаjу о томе, већ о Исусу?

			Величанствена jе истина да нам jе Христос одмах доступан, таквима какви смо и ту где смо. Бог Га jе учинио доступним нама грешницима, онако како jе то само Њему било могуће. Послушаj апостола Павла шта каже о том питању. „А правда коjа jе од вере овако говори: Да не кажеш у срцу свом: Ко ће изићи на небо? То jест да сведе Христа; Или: Ко ће сићи у бездан? То jест да изведе Христа из мртвих. Али шта говори писмо? Близу ти jе реч у устима твоjим и у срцу твом, то jест реч вере коjу проповедамо.” (Римљанима 10,6-8).

			Не ради се ту о напору да постигнемо висину или да извештачено покушамо да се понизимо до дубина. Његова крв Га jе учинила доступним грешнику као таквом, и недостоjном свецу као таквом, ако само призна да jе то што jесте. Дакле, реч коjа нам jе потребна да бисмо Му се обратили налази се у нашим устима и у нашем срцу; jедноставна реч признања и вере.

			Ово води до следећег виђења коjе морамо да имамо о тим чудесним вратима, отвореним на крсту. То су ниска врата, што значи да морамо дубоко да погнемо главу у покаjању, ако желимо да прођемо кроз њих. Писмо увек и изнова спомиње болест (ако то можемо тако да назовемо) „тврдог врата”. То jе фигуративан начин изражавања коjи говори о човековоj самовољи и тврдоглавости, што се посебно види у његовоj неспремности да призна кад погреши или кад ниjе у праву. Понекад можемо да осетимо како нам врат скоро дословно постаjе тврд кад нас неко оптужи а ми се на то увредимо! Кад су нам вратови такви, а воља несаломива, упорна да не признамо грех, никако не можемо да уђемо кроз та врата. Само ударамо главом о надвратник! Он jе погнуо главу на крсту за нас (Jован 19,30) и ми треба да погнемо главу ниско у просуђивању о себи и покаjању од греха, ако желимо да упознамо моћ Његове крви да нас очисти и донесе нам одмор.

			Врло често начин на коjи се покаjемо пред Богом, а понекад и начин на коjи се извинимо другоj особи за нанесену неправду, показуjе да нисмо искрено просудили себе. Одаjе нас чињеница да сматрамо да jе то била само несрећна омашка, и да том приликом нисмо поступили у складу са своjим правим карактером. Каква обмана! Истина jе да уопште нисмо поступили с карактером, него у складу с нашим правим обликом, онаквим како нам га jе обjавио Христос док jе висио на крсту за нас! Понекад би било добро, кад исправљамо грешку, да додамо: „Сада видиш какав сам jа у ствари”. Глава мора да буде погнута ниско у прашину, да бисмо признали да нисмо ништа бољи од онога што jе Исус постао за нас. Тад Га заиста налазимо као врата.

			Затим морамо разумети да су то уска врата. „Као што су уска врата и тесан пут што воде у живот” (Матеj 7,14). У почетку се пут ка крсту чини широким и сви можемо да идемо заjедно. Али како се приближавамо том месту покаjања пут се сужава. Нема места за све нас, збиjене раме уз раме. Не можемо више да се изгубимо у гомили. Други заостаjу. Напокон, кад дођемо до онога коjи jе сам врата, нема места чак ни за двоjе, за тебе и оног другог. Желиш ли да уђеш, мораћеш да станеш тамо сасвим сам. Ти сâм мораш да се покаjеш, не чекаjући на никога другог. Али ми не желимо да будемо jедини коjи се каjу. Ђаво нам говори да jе особа поред нас та коjа jе апсолутно у криву и чини нас неспремним да се покаjемо, уколико се она не покаjе прва. Али човек никад не пролази кроз Врата на таj начин! Ти мораш да будеш таj коjи се каjе и мораш то да урадиш први, као да си jедини грешник на свету. Друга особа може да буде у криву, али твоjе реакциjе на њен преступ (реакциjе као што су, можда, озлоjеђеност, критицизам, непраштање) такође су преступ и у Божиjим очима jош више подложне казни. Jер се „Љуби ближњег свог као самог себе” налази на другом месту одмах после „Љуби Господа Бога свог свим срцем своjим” (Матеj 22,37), а споменуте реакциjе у твом срцу нису љубав.

			Исус никад неће затаjити као Спаситељ, ако Му дођемо као грешници. Али ако Га на неком степену не нађемо као правог Спаситеља коjи нас у потпуности изводи из таме и пораза у светло и слободу, то jе зато што у неком тренутку нисмо спремни да будемо скрушени и да видимо себе као грешнике.

			* * * * *

			Сад смо дошли до завршене слике коjу нам Господ даjе у Jовану 10 – овог пута се не ради толико о вратима, колико о начину уласка коjи често превидимо. Каже нам: „Ко у овчињак не улази на врата, већ се успиње на другом месту, он jе лопов и разбоjник” (Jован 10,1; КС). Прво тумачење ових речи тиче се лажног учитеља коjи тражи улаз у тор као пастир, али само себи на богаћење а овцама на уништење. Међутим, док посматрамо овог човека коjи покушава да уђе пењући се болно и полако уза зид, можемо да га видимо с другог становишта као илустрациjу нечега што и сами често чинимо. Он забиjа прсте руку и ногу у пукотине у зиду, напреже се и бори се да се попне. Свако мало падне на дно и мора да почне изнова. После поновљених неуспеха постаjе очаjан и мисли да никад неће стићи на врх и самим тим ући у тор. A сво то време ту су врата, отворена за њега на нивоу улице. Или их ниjе видео или не жели да их употреби. Вероватно ово потоње, jер ниjе могао да уђе кроз та врата као самозвани пастир, него само као покаjана овца.

			Каква jе ово слика жалосне грешке коjу тако често правимо у нашоj тескоби да уђемо у искуство спасења или посвећења, пробуђења, или неког другог благослова коjи нам jе потребан! Не улазимо кроз Врата, него запињемо да се попнемо неким другим путем – само-поправљањем, окретањем новога листа, одлуком да ћемо више времена да проводимо у читању речи и молитви, покушаjима да више сведочимо и тако даље. Видимо стандард победоносног живота изнад нас, и сасвим смо сигурни да ћемо, ако бисмо могли да га достигнемо на оваj или онаj начин, бити у заjедништву с Богом и испуњени Његовим Духом. Али управо jе та потреба за постизањем оно што нас сво време поражава. Сво време се с муком пењемо, а Господ Исус стоjи ту одмах доступан као наша врата, отворена на нивоу улице, и тако брзо можемо кроз њих да уђемо, само треба да будемо вољни да погнемо главу код Његовог крста. Сви ти разни и суптилни начини на коjе настоjимо да се попнемо нису ништа друго него вариjанте дела за коjа jе Бог прогласио да не могу да нас уведу у смирење и одмор (Ефесцима 2,8-9).

			Неко би могао да пита, да ли jе погрешно радити ово што jе споменуто? Наравно да ниjе; све то има важну улогу у хришћанском животу. Али безвредно jе ако jе оно што Бог тражи од нас у одређеном тренутку покаjање због нечега. Непризнат грех поништава сво наше верско деловање, као што jе написано: „Шта ће ми мноштво жртава ваших?... руке су ваше пуне крви” (Исаиjа 1,11.15). Али људско срце би радиjе Богу понудило своjа дела, ма како га то скупо коштало, него што би се понизило да призна грех. То jе разлог због кога jе човек склон да иде путем дела; не жели да погне главу и прође кроз Врата. Такође jе то разлог због кога jе Бог одбацио спасење или посвећење по делима; пут дела често ниjе ништа друго до замена за покаjање. „Jер жртву нећеш: jа бих jе принео; за жртве паљенице не мариш. Жртва jе Богу дух скрушен, срце скрушено и поништено не одбацуjеш, Боже.” (Псалам 51,16-17). Такав дух увек нађе пут кроз Врата.

			Jош jедан разлог због кога Бог одбацуjе дела као средство за улазак у благослов jе то што тад Христос нема никаквог ефекта за нас (Галаћанима 5,4). Павле jе рекао: „Jер, ако праведност (или било коjи други благослов) долази посредством Закона, онда jе Христос узалуд умро” (Галаћанима 2,21; ССП). Што сам напетиjи и што се више напрежем и тежим нечему у своjоj хришћанскоj служби и што се више мучим да се попнем помоћу своjих напора преко зида хладноће свог срца, више се удаљавам од благодати и од Бога и од Његових Врата, отворених за мене. У ствари се „трудим да утврдим сопствену праведност” и не потчињавам се очишћењу од греха у драгоценоj Христовоj крви.

			Штавише, такве тежње никад не ствараjу мир у нашим срцима, него само очаj, jер никад заправо не осећамо да смо досегли врх зида. Али очаj и терет нас напуштаjу и на њихово место долази олакшање, радост и захвала Богу, кад наjзад видимо Исуса и Његово завршено дело на крсту. Силазимо са своjих непокаjаних тежњи ка тим драгим, прободеним стопалима, и у трену улазимо по вери у мир и одмор срца, коjи су нам тако дуго измицали. Заиста видети Исуса значи изгубити терет и ући у задовољство.

		


		
			Синаj

			Поглавље 6

			Синаj или Голгота?

			То што смо прочитали у претходном поглављу може да звучи као да jе улазак кроз врата, коjа су Господ Исус, нешто jедноставно и лако, али ниjе. Кад смо осведочени о свом греху и одвоjености од Бога, и кад решимо да нађемо мир и слободу, сотона ће доћи да омета наш напредак вешто смишљеним потешкоћама. Зато jе важно да застанемо и помогнемо осведоченоj души да надвлада битке коjе се воде у њеном срцу док настоjи да приђе Вратима.

			Сваки пут кад свест о греху допре до наше савести изгледа да се две особе боре за власништво над тим уверењем: ђаво и Свети Дух. С jедне стране, ђаво га жели за себе да би нас заjедно с њим одвео на Синаj где ће нас осудити и поробити. Међутим, Свети Дух жели да нас заjедно с нашим грехом одведе на Голготу и проведе кроз Врата у мир и слободу.

			Ова два одредишта, гора Синаj и Голгота, представљаjу два савеза; jедан је закон с горе Синаj, „коjа рађа за робовање” (Галаћанима 4,24), а други с Голготе, савез благодати, коjи нам jе донео и своjом крвљу запечатио Господ Исус. Ђаво жели да нас одведе на jедно место, а Свети Дух на друго. На површини наш избор може да изгледа jедноставно и очигледно, али у пракси то ниjе. Ђаво често симулира глас Светог Духа узрокуjући да неупућен хришћанин мисли да jе Бог таj коjи га води на место осуде и ропства и да он зато мора да послуша.

			Гора Синаj jе, наравно, историjско место где jе Бог дао Десет заповести (2. Моjсиjева 20). Десет пута jе говорио из облака и огња и сваки пут jе обjавио велику моралну заповест коjа обавезуjе човека на оно шта треба, а шта не сме да ради. Тамо jе дат основни савез закона коjим jе регулисан човеков однос с Богом. Jедноставно речено, звучало jе то овако: „Ово ради и живећеш” и „Ово прекрши и умрећеш”. То jе jош увек завет коjи људско срце наjлакше разуме и на коjи његова савест наjспремниjе реагуjе. У данашњем обичном животу то је за нас читав систем моралних и верских норми коjе jе сваки човек разрадио за себе, као резултат моралног светла коjе jе из различитих извора сиjало у његовом животу.

			Е сад, кад осећаj неке врсте неуспеха притисне савест, ђаво одмах настоjи да нас одведе Закону, кога смо назвали Синаj, како би нас оптужио с обзиром на норме коjе смо тамо усвоjили, али коjе нисмо успели да одржимо. Што су наши морални и духовни стандарди виши, постоји више тога за шта може да нас оптужи. С правом jе назван „опадач браће наше” (Откривење 12,10). И не тужи нас само Богу, него и хришћанина самог себи. Ради то указуjући на разне ствари, праве или замишљене, у коjима хришћанин ниjе испоштовао закон на коjи се обавезао, и тако ствара у њему осећаj осуде. То jе то што психиjатри диjагностикуjу код своjих неуротичних пациjената као „осећаj кривице”. Нажалост, то jе нешто што и многи хришћани здравог духа такође пречесто носе са собом. Извор свега тога jе ђаво, а то што његовим оптужбама даjе снагу очигледно jе Закон. Ово расветљава Павлове речи: „сила jе греха закон” (1. Коринћанима 15,56).

			Ове оптужбе обично имаjу два ефекта код хришћанина и то управо она коjа ђаво настоjи да произведе. Прво, изазиваjу у њему реакциjу само-оправдања. У Римљанима 2,15 читамо: „мисли међу собом туже се или правдаjу”. Оправдавање и потврђивање сопствене недужности сасвим jе природна реакциjа на оптужбе; а то jе управо оно што ђаво жели да радимо. Своjим оптужбама нас jе изазвао да покушамо да станемо пред Бога на темељу сопствене праведности и недужности; а он зна, као што би и ми требало да знамо, да на том темељу за нас нема ничега. Све што Бог има за грешнике доступно је под условом да признаjу да њихов грех представља оно што заиста jесу. Тако наше мисли непрестано круже, и jедном половином себе се оптужуjемо а другом се оправдавамо, и сво то време се само све више удаљавамо од Божиjе благодати и мира.

			Тачно таj ефекат су имале оптужбе Jовових приjатеља на Jова. Сугеришући да су његова искушења дошла као последица неке погрешке с његове стране, изазвали су га да енергично тврди да jе недужан, и на темељу тога jе установио да се Бог бори против њега. Иако jе био праведан човек, ипак jе морао да буде сломљен, да би прихватио место грешника пре него што jе поново могао да има мир с Богом.

			Други ефекат ђаволових оптужби jе да нас изазове да дођемо на терен самосталних напора и „стремљења”. Каже нам оно што нисмо, како би нас намамио на борбу да то надокнадимо у сопственоj снази. Између осталог, оптужуjе нас да се не молимо довољно, не сведочимо довољно другима, не даjемо довољно Богу или да нисмо довољно понизни. То ради како би нас натерао да све то покушамо да остваримо сопственом снагом. Сав његов циљ у овим оптужбама jе да нас увуче у борбу стремљења и сопственог напора, а тиме и у право ропство. У том стању нас доводи до покушаjа да се у благослов „успињемо на другом месту” (тежак jе то и болан успон jер jе зид висок!), уместо да уђемо кроз Врата, коjа су отворена на нивоу улице. И све то може да уради прерушаваjући се као да нам Бог то говори. Али он jе „лажов и отац лажи” (Jован 8,44; ССП). Иако изгледаjу као истина и засниваjу се на Божиjем закону, његове оптужбе нису ништа друго до полуистине и зато су jош опасниjе.

			Међутим, како ђаво настоjи да допре до тог неуспеха коjи нам лежи на савести, то исто ради и Свети Дух. Али како Он то другачиjе ради! Он узима таj грех – и нас с њим – и одводи нас на Голготу код Исуса, наших Врата. Тамо нам показуjе да jе таj грех, као и много тога другог, био очекиван и измирен и да jе то учинио Господ Исус Христос своjом смрћу на крсту. Било да jе то што нам ђаво говори истина или лаж, Господ Исус jе све то подмирио за нас. Ни наjгоре што ђаво може да каже о нама не може да се упореди с тамним дубинама греха коjе су свом силином на крсту прешле преко Њега. Тамо и особа коjа наjвише осуђуjе саму себе налази само опроштење, очишћење и утеху. Зато jе чињеница да смо грешници, за шта ђаво воли да нас оптужи, само пола истине. Друга половина jе то да jе Исус умро за нас и довршио своjе дело на крсту како би нас спасао. То jе нешто што нам ђаво никад не каже. Само нам благи Свети Дух то говори. Заиста, Његова jе велика радост да „утеши све жалосне” (Исаиjа 61,2) и да то учини даjући нам нови поглед на Исуса и Његову крв, као и на Његово посредовање пред Богом за нас, чак и сада.

			Ово откривење, кад га верник заиста види, има два ефекта на њега, коjа су управо супротна онима коjе сотона производи своjим оптужбама. Прво, он слободно признаjе своj грех и осуђуjе себе. Ако су сотонине оптужбе утицале на њега да се оправдава и брани своjу недужност, Божиjа благодат jе, откривена на Голготи, утицала да призна своj грех. Чак не мора превише ни да се труди како би открио коjе су оптужбе истините а коjе лажне; одговор у Христовоj крви jе исти у сваком случаjу. Надаље, ако би могао да буде сматран недужним у jедноj ствари, постоjи мноштво других у коjима jе безнадежно крив. У сваком случаjу, слаба му jе корист да покуша да докаже своjу недужност, макар и на jедноj тачки, пред крстом на ком jе потпуни праведник умро за потпуног неправедника као што jе он. Тако се у њему ствара таj став срца коjи у Божиjим очима има велику вредност: оног скрушеног и раскаjаног. У тренутку кад прихвати таj став долази на тло откупљења, где га Бог не обасипа ничим другим него благодаћу.

			Друго, поглед на Голготу и њено значење подстиче га не само да слободно призна своj грех, већ и да се одмори од самосталних напора да се поправи. Можда ниjедан стих не изражава дубље ефекат доласка пред крст, од онога у Исаиjи 30,15, који каже: „Ако се повратите и будете мирни, избавићете се, у миру и уздању биће сила ваша”. Тридесето поглавље Књиге пророка Исаиjе описуjе сву озбиљност ситуациjе у коjоj се нашао Израел кад су их неприjатељи напали са севера. Суочени с тим, прибегли су савезу с другим народима, посебно с Египтом, ком су послали изасланике тражећи помоћ. Исаиjа ступа на сцену с речима: „Тешко синовима одметницима, говори Господ, коjи састављаjу намере коjе нису од мене.” Он обjављуjе да ће „Мисирци [Египћани] узалуд и напразно помагати”, jер jе главни узрок њихове невоље то што су одступили од Господа. Из тог разлога jе Он довео на њих вавилонску воjску, да их понизи и укори. Зато их позива да Му се врате у покаjању.

			На ово су људи лако могли да одговоре: „Добро jе вратити се Господу, али од каквог jе то значаjа у ситуациjи као што jе наша, кад смо опкољени неприjатељима?” A Исаиjа би без сумње рекао: „Од сваког jе значаjа, jер кад се позабавите своjим погрешним односом с Богом, бавите се и основним узроком своjих тренутних проблема.” „Али”, могли би они да одговоре, „шта да радимо у вези вавилонске воjске?” „Ако се вратите Господу”, одговорио би Исаиjа, „можете да будете мирни у вези тога, jер Бог никад неће пропустити да учини што jе потребно за оне коjи се, пошто су се покаjали, смире у тихом поуздању у Његову преовлађуjућу и обнављаjућу благодат.” Ово jе, дакле, порекло и значење овог обећања: „Ако се повратите и будете мирни, избавићете се.”

			Исто важи и за нас. Пошто се вратимо, то jест пошто се покаjемо, можемо да имамо мир, jер видимо да jе Исус извршио своjе дело на крсту за нас. Пре свега можемо да будемо мирни у вези своjе праведности, коjа jе задобила врло штетан ударац и у нашим очима и у очима других, због греха од кога морамо да се покаjемо. Видимо да jе драгоцена Исусова крв предухитрила и отплатила управо таj грех коjи признаjемо и осигурала нам савршену праведност пред Богом, и можемо да се смиримо знаjући да смо свети пред људима. Заиста, тек кад смо задовољни тиме што немамо другу праведност ни пред Богом ни пред људима, налазимо мир. Али кад то наjзад примимо, како диван одмор имамо од узалудних настоjања да се сами оправдамо! Можемо да кажемо: „Ако други мисле да сам слабић, у праву су – али jа сам слабић коjи jе нашао мир у крви Његовог Крста”, и спремни смо да им дамо управо то сведочанство. Наjзад смо научили да победимо сотону Jагњетовом крвљу и речjу свог сведочанства (Откривење 12,11), тако да су наша срца слободна. Стоjимо пред Богом и крећемо се међу људима са сведочанством:

			Ово jе сва моjа праведност:

			ништа осим Исусове крви.

			Поврх тога, кад смо се вратили, можемо да будемо мирни у вези са последицама нашега греха и ситуациjом у коjу нас jе то можда довело. Све до тренутка нашега покаjања, ситуациjа у коjу смо се довели наша је одговорност. Како простремо кревет, тако ћемо и лећи, или, вероватниjе, махнито учинити наjвише што можемо да из њега изађемо. Али оног тренутка кад се покаjемо и ставимо кривицу тамо где припада, на саме себе, свемогућа Исусова крв се поjављуjе у наше име пред Богом и Он је онда вољан, Христа ради, да преузме одговорност за нашу замршену ситуациjу. Кад jе то учињено, можемо да се одморимо. Он прво покаjнику даjе мир кроз Исусову крв, а потом се бави датом ситуациjом. Као што jе неко рекао: „Бог опрашта брљивцу и збрку доводи у ред” (игра речи на енглеском: God forgives the messer, and unmesses the mess; прим. прев.), то jест, Он од збрке прави свеж материjал за нову сврху љубави.

			Ово jе виђење благодати коjе jе било дато Jеремиjи кад jе посматрао лончара док jе радио (Jеремиjа 18,1-6). Кад jе лончар видео да суд од глине у његовим рукама ниjе онакав какав jе хтео да буде, могао jе само да га одбаци. Уместо тога, он „начини изнова од њега други суд, како беше воља лончару да начини”. Бог, такође, жели да учини исто са свим нашим поквареним посудама кад се уистину покаjемо, било да jе таj покварени суд цели наш живот, или само jедан дан у том животу; био то сложен скуп околности или само однос с неком особом коjи смо покварили. И док се смируjемо као покаjани пред крстом и предузимамо све кораке коjе нам jе показао као потребне, гледамо Га како за нас ствара нову сврху. Из нашега хаоса Он изводи ред, а ми остаjемо задивљени и захвални. Нова сврха коjу jе створио може да буде помешана с поправљањем али благодат нам гарантуjе да ће то бити нешто на бескраjно добро и ми налазимо мир и одмор.

			Дакле, вредност Христове крви се не протеже само на наш грех него и на околности повезане с тим грехом. Ово jе призор снаге Христове крви коjа доноси бескраjно олакшање и мир измученоj, покаjничкоj души и даjе jоj смирење од тескоба, сведочећи о благодати њеног чудесног Бога.

			* * * * *

			Исто обећање смирења важи и за наше бављење квалитетима за коjе знамо да нам недостаjу у животу. Осведочени смо да нам недостаjе љубави према некоме, или вере у извесноj ствари, или да jе наш молитвени живот слаб. Као што смо већ видели, ђаво жели да нас оптужи за све то како би нас изазвао да уложимо све могуће напоре не би ли надокнадили све то сопственом снагом. Али Свети Дух нас с нашим осведочењем одводи на Голготу где нас подстиче на покаjање, после чега можемо да се смиримо од свега тога.

			Често се, ипак, чини да читамо оваj стих као да гласи: „Ако се повратите и предузмете нешто, избавићете се”. Знаjући да некога не волимо довољно, настоjимо да имамо више љубави. Свесни да нам недостаjе вере у нечему, трудимо се да имамо више поуздања. Осведочени да се не молимо колико треба, доносимо одлуку о томе колико времена ћемо проводити у молитви сваки дан убудуће. Проблем са свим овим jе што ми све радимо уместо да то буде Христово дело. Знамо, или би барем требало да знамо „да добро не живи у мени, то jест у телу мом” (Римљанима 7,18) и зато можемо да будемо скоро сасвим сигурни да ће од тога произаћи мало шта вредно.

			Међутим, брига Светог Духа ниjе да нас наjпре подстакне да покушамо да будемо бољи, него да се дубоко покаjемо од греха. Он не жели да покушамо да више волимо ту особу, него да се покаjемо од зависти или критичког односа према њоj, и тако даље. Пошто смо се покаjали, Свети Дух нас позива да нађемо мир и одмор код крста, где jе грех очишћен.

			Док остаjемо смирени на том ниском месту као грешници, Исус улива у наше срце своjу љубав према тоj особи, љубав коjа ће нас понекад послати код ње да исправимо оно што jе било погрешно, и даjе нам стрпљење с њом коjе пре нисмо имали. На том ниском месту, на ком признаjемо своjу бригу, Он нам даjе своjу веру, „веру у Сина Божиjега” (Галаћанима 2,20). Ту ће нас, такође, повести у побожност какву Он жели у свакоj прилици. Зато, уместо да покушавамо да се „успињемо на другом месту” у победу, улазимо у њу кроз Врата, док се сагињемо у покаjању код крста. На таj начин налазимо стварност речи: „А jа више не живим, него живи у мени Христос”, jер улазимо у Његову љубав, стрпљење и победу, а не нашу. И зато из искуства сазнаjемо шта значи: „Ако се повратите и будете мирни, избавићете се”.

			Jедна илустрациjа ће нам на овом месту помоћи да разjаснимо примену начела укључених у обећање: „Ако се повратите и будете мирни, избавићете се”. На извесном месту у Источноj Африци, коjе jе било право средиште пробуђења, дошло jе време духовног захлађења и изгледало је као да jе, некад радосно сведочанство у заjедници оних коjи су се ту састаjали, умрло. Хришћани су то знали и признавали, али се духовна глад настављала. Онда jе код њих дошао jедан афрички хришћанин из другог дела земље, човек пун ревности, коjи jе мислио да „зна све одговоре”. Оптужио их jе за хладноћу и рекао: „Ниjе ни чудо, кад jе суседна општина у целости паганска, а ви не чините ништа да тамо проповедате Jеванђеље.” Позвао их jе да се заузму и почну да одржаваjу састанке на отвореном.

			Побожни вођа из локалне групе одговорио му jе с великом мудрошћу: „Сасвим си у праву: хладни смо. Признали смо то Богу и покаjали се. Али нећемо да запињемо да учинимо ово или оно да бисмо вратили благослов, не чак ни улично проповедање. Пошто смо се покаjали, остаћемо мирни као грешници под Исусовом крвљу, све док Богу не буде воља да нас поново сусретне. Наравно, Бог их jе убрзо сусрео, Свети Дух jе поново почео да делуjе међу њима и сви су до jедног поново били испуњени слављењем због новог погледа на Исуса. Њихове чаше су биле тако пуне да, кад су отишли у куповину у ту паганску општину, нису могли себи да помогну, него су морали да сведоче о Исусу онима коjе су сусретали у продавницама и другде. Убрзо jе jедан човек био спасен, па други, па трећи, и у том месту jе започело дело благодати. Тако су открили делотворност пута покаjања и смирења, jер jе то довело Исуса у њихову ситуациjу, и могли су да пођу тим путем само зато што су видели делотворност Његовог довршеног дела на крсту за њих.”

			* * * * *

			Колико другачиjе онда Свети Дух делуjе од ђавола. Док сотона оптужуjе само да би донео очаj, ропство и напрезање, Свети Дух нас осведочава о греху, само да би донео утеху, слободу и смирење. Заиста, распознавањем ових чињеница можемо да научимо како да видимо разлику између сотониних оптужби и осведочења Светог Духа. Ако jе укор приговараjуће природе, то jест, ако окривљуjе без икаквог циља, ако jе неjасан и уопштен, уместо прецизно дефинисан, онда можемо да знамо да jе то, по правилу, сотонина оптужба. Али ако jе укор jасан и прецизно дефинисан и ако инстинктивно знамо да само треба да будемо вољни да кажемо „Да” и да се покаjемо како бисмо имали мир и утеху, онда можемо да будемо сигурни да jе то глас милостивог Светог Духа и можемо без устезања да послушамо Његово осведочење и окренемо се ка Голготи.

			Под Законом и његовим десетоструким бичем,

			Учећи, аваj, колико jе тачно,

			Да што више покушавам, пре умирем,

			Док Закон виче: Ти! Ти!! Ти!!!

			Безнадежно jе и даље битка беснела,

			„Ох, jадни човече”, чуо се моj плач,

			И тражио сам ослобођење каквим год испаштањем,

			Док jе моjа душа плакала: Jа! Jа!! Jа!!!

			А онда jе дошао дан кад jе моjа борба стала,

			И моjе руке и ноге престале да се тресу,

			У подножjу дрвета где jе Христос умро за мене,

			Jецао сам гласно: ОН! ОН!! ОН!!!

		


		
			Видети

			Поглавље 7

			Видети Исуса као пут

			Слика Господа Исуса као врата припада почетку хришћанског живота. То jе наjважниjа порука коjу непрепорођен човек треба да чуjе кад, осведочен о свом греху, жели да се врати Богу и нађе спасење. Ми смо, међутим, применили ову слику врата из претходног поглавља на потребе верника. Зато што jе и верник понекад врло хладан и поражен, и што понекад то траjе веома дуго. Кад напослетку дође у исправан однос с Господом, улазак у изобилниjи живот представља за њега значаjну кризу. У сваком случаjу, начела благодати коjа су му открила Врата увек су ту за њега. Улазак у сваки будући благослов увек jе „у Христу Исусу, Господу нашем”, а ући се мора покаjањем и вером. Међутим, читалац ће се спасти забуне мешајући jедну ствар са другом ако, док чита ово поглавље, на слику врата гледа као на нешто што се односи на почетак хришћанског живота или на неку касниjу кризу. Оно што сада следи, односи се на сам хришћански живот после уласка кроз Врата и бави се питањем како наставити са искуством благодати у коjе смо ушли.

			Сад се поставља питање шта се налази иза врата? Писмо jе могло да нам представи врата коjа воде у кућу или башту. Да jе тако учињено, закључили бисмо да нас Господ Исус уводи у статично искуство спасења, мира и светости, и да ћемо, кад jедном уђемо, мање-више тамо да останемо, уживаjући све те благодати, без икакве сталне сарадње с наше стране.

			Писмо нам, међутим, даjе слику врата коjа не воде у кућу или башту, него на пут. Господ Исус каже: „О како су уска врата и тесан пут коjи води у живот” (Матеj 7,14; ССП). Врата нас очигледно воде даље, на пут – заиста на аутопут коjи се протеже право пред нама. Пут jе нешто по чему ходаш; нема ничег статичног у вези с њим. Све jе траjно, све jе у садашњем времену; после jедног тренутка, долази други. Ход jе jедноставно први корак коjи се непрестано понавља.

			Ово jе одабрана слика хришћанског живота у Новом завету: ход. Посланице обилуjу овом речи да би нам показале да Христа треба непрекидно да доживљавамо. Нагласак ниjе на прошлости, него jе све време на садашњости; не на ономе што jе Христос учинио за мене пре више година, него на томе шта ми jе Он сада, у овом тренутку, и после овог тренутка у следећем. У овом тренутку треба да будемо у миру с Богом кроз Исуса; и после овог тренутка у оном следећем треба да будемо у живом заjедништву с Њим, и тако у наредном тренутку и оном после њега. Овде нам прошле кризе не помажу. Искуство врата jе било битно, али jе сада прошло. Можда можемо да посведочимо како смо били спасени или благословени на посебан начин, одређеног дана, али Бог не жели да се непрестано враћамо на то у свом уму, већ да живимо с Њим сваког тренутка у садашњости, где ће нам Он бити све што нам jе потребно.

			Можда ћемо да питамо како jе овакав ход у сталном заjедништву с Богом могућ? Како људи као што смо ми, у околностима какве су наше, могу да уживаjу овакав сталан ход? Уз зле склоности у нама и грех око нас, зацело смо суочени с нечим што изгледа као непроходна мочвара. Нема сумње да нам се захтев да се пробиjамо кроз то, на путу у небо, чини као ругање.

			Кад би то било све, било би немогуће, и Бог зна да победа не би долазила у обзир. Такав ход захтева постоjање пута, аутопута, по ком ће се ходати. Сваки пут кад се нека неразвиjена земља отвори, прво на чему се ради jе градња аутопутева. И наjбољи аутомобили су безвредни без њих. Исто важи и за наш нови живот. Потребан нам jе пут кроз и преко свега што ће учинити ход сталног заjедништва с Богом могућим; пут коjи jе тако добро асфалтиран и прав да будаласти, колебљиви људи, као што смо ми, могу њиме да иду у миру и сигурности.

			То jе управо оно што нам jе Бог омогућио. Он коjи нам jе обезбедио врата ниjе пропустио да нам обезбеди и пут коjи нам jе тако потребан пошто уђемо кроз врата.

			Када посетим Сjедињене Државе, често се возим великим аутопутевима, посебно оним од Њуjорка до Чикага (New York, Chicago). Неких 1.300 км се протеже брз аутопут с раздвоjеним колничким тракама без иjедног пресека или семафора. То jе чудо инжењеринга. Где се налазе мочваре, аутопут jе изграђен високо изнад њих; тамо где су планине, пробиjени су тунели кроз њих; где су шуме, његова путања опет иде право кроз њих; тамо где су моћне реке, он их премошћуjе.

			Jедном приликом, док сам возио овим аутопутем, допустио сам себи да мало разгледам терен кроз коjи смо пролазили и да упоредим наше брзо, лако путовање с дугим, болним путовањима првих пионира у њиховим покривеним колима, док су крчили себи пут ка новом животу на Средњем западу. Путовање за коjе jе мени било потребно неколико сати, њима jе траjало недељама и месецима, док су се борили с тешким, неистраженим тереном, климатским опасностима и неприjатељски расположеним Индиjанцима. Како сам био срећан што jе за мене припремљен аутопут! Разлика jе била управо у томе.

			На исти начин jе Бог у Jеванђељу припремио аутопут за људе, не боље него што смо и сами, коjим можемо да се крећемо jедноставно и лако кроз све опасности коjе би иначе напредак чиниле немогућим. Таj аутопут jе предсказан у старозаветном пророчанству, као и заиста све друго о нашем откупљењу. Исаиjа jе имао то виђење и написао jе: „И онде ће бити насип и пут, коjи ће се звати свети пут; неће ићи по њему нечисти, него ће бити за њих; ко узиде њим, ни луд неће заћи” (Исаиjа 35,8).

			Коjи jе то пут, онда, коjи jе Бог обезбедио? То jе сам Господ Исус. Он каже: „Jа сам пут… нико неће доћи к Оцу до кроза ме” (Jован 14,6). Онаj коjи jе рекао: „Jа сам врата”, сада каже: „Jа сам пут коjи се налази иза тих врата”. И врата и пут су jедна те иста блажена Особа. У Њему не постоjи само искуство врата, таj тренутак духовне кризе коjим почињемо, него и непрекидно садашње искуство ослобођења, радости и силе.

			На оваj начин су први хришћани схватали хришћански живот. У Делима апостолским увек упућуjу на оно што су нашли у Господу Исусу као на пут. Не мање од шест пута се у Делима на хришћанство упућуjе као на „оваj Пут” (Дела 9,2; 19,9.23; 22,4; 24,14.22).[5] Заиста, у тоj књизи оно не носи друго име. Њима Исус ниjе био само Врата, него и Пут по ком и с коjим су непрекидно и радосно ходали.

			Без Исуса Христа, грешник jе суочен са зидом коjи га искључуjе, док светац мора да се бори с непроходним мочварама. И зид и мочваре симболизуjу jедно исто: грех. Ако jе грех то што блокира грешников улазак, грех jе то што омета свечев напредак. С грехом око себе у свету, и с грехом коjи настоjи да му приђе у срцу, како може да се нада да ће ходати у заjедништву с Богом? Ако су грешнику потребна Врата, свецу jе потребан Пут – саграђена магистрала, припремљен пут, коjим може да се креће у смирењу, радости и сили, кроз (или боље преко) мочвара греха. Као што смо рекли, Исус Христос jе пут смирења, радости и силе, баш као што jе врата за улазак.

			Важно jе, међутим, да видимо да Га то што Га чини вратима, чини и путем. Нису Господа Исуса вратима учинили Његов живот и учење, него Његов крст, Његова крв и довршено дело за грех. Та иста крв и довршено дело чине Га и путем за нас. Хришћански живот почиње откупљењем и одржава се откупљењем дуж целог пута. То значи да jе то пут на ком се грех очекуjе, узима у обзир и завршава, чак и пре него што почне да постоjи у нама.

			Ни наjгоре што можемо да откриjемо о себи Њега не изненађуjе. Одговор на грех jе увек ту; наравно, сам Пут jе одговор. Ту осведочени светац не мора да очаjава и неће му бити замерено, jер jе његов грех очишћен, а заjедништво с Богом учињено стварним оног трена кад таj грех призна. Заиста, не мора да се сматра човеком коjи jе склизнуо с пута због своjих многих греха незнања, ако их одмах призна, како му их Бог покаже.

			Зато можемо оваj пут да назовемо Пут крви. У ствари се у Посланици Jевреjима 10 за таj нови, живи пут у Светињу над светињама Божиjег присуства, jасно каже да jе Исусова крв (Jевреjима 10,19-22). Зато су чак и они коjи сами себе наjвише осуђуjу позвани да храбро приступе ближе тим Путем, jер jе посвећен управо таквима. Исаиjа пророкуjе исту утеху овог Пута, као што смо видели, кад каже: „И онде ће бити насип и пут, коjи ће се звати свети пут; неће ићи по њему нечисти, него ће бити за њих; ко узиде њим, ни луд неће заћи… него ће ходити избављени” (Исаиjа 35,8-9). Истина, његов назив – свети пут – може у почетку да звучи застрашуjуће, а израз „неће ићи по њему нечисти”, као да нас искључуjе.

			Али ко онда иде њим? Не каже „они коjи никад нису били нечисти”, па чак ни „они коjи су ретко били нечисти”, него „избављени”, то jест они коjи су у више или мање наврата били упрљани грехом, али су откупљени Христовом крвљу и непрекидно биваjу очишћени – толико често колико jе потребно. Ово даjе људима, ништа бољим од нас, шансу за свакодневни, сат по сат, ход у заjедништву с Богом, и док то чинимо, узима од наших душа сва стремљења и напоре. Jер „Ако ли у виделу ходимо, као што jе Он сам у виделу… крв Исуса Христа, Сина Његовог, очишћава нас од сваког греха” (1. Jованова 1,7).

			Оваj пут ниjе само Пут крви, него jе и Пут покаjања. Ако jе то што чини Исуса вратима Његова крв, она Га чини и путем, где су кораци покаjања и вере коjима смо ушли кроз врата сада стално понављани кораци коjима ходамо њиме. Нису то две поруке, jедна за неспашене и друга за спашене, него jе то исти блажени Господ приказан и jеднима и другима, а одговор коjи се захтева од свих jе покаjање. Увек мора да буде тако кад говоримо о Исусовоj крви. Ако она, с jедне стране, обjављуjе да jе грех за нас окончан, такође захтева, с друге стране, да га признамо, jер Његова крв чисти само онаj грех коjи jе признат као такав.

			Кад jе Господ Исус рекао: „Jа сам пут”, додао jе и „истина и живот.” Ове две речи не уводе две потпуно нове мисли, већ се односе на „пут” и одређуjу га. Као да jе рекао: „Jа сам пут – а то jе пут истине и живота”. То значи да светло истине увек сиjа на том аутопуту, непрестано нам показуjући истину о нама самима и нашем греху. Мисли и реакциjе нашег срца, речи с наших усана и дела наших руку, светло Истине осветљава као грех сваки пут кад су то, а од нас се захтева да непрекидно будемо сагласни с Богом под тим осведочењем и да се покаjемо. То jе то што Jован назива „ходом у светлости, као што jе Он у светлости”. Ако смо вољни да кажемо Богу „Да” под Његовим светлом, онда „имамо заjедницу jедан с другим, и крв Исуса Христа, Сина Његовог, очишћава нас од сваког греха”. Међутим, ако одбиjемо да кажемо „Да” и покаjемо се, ход с Исусом се зауставља. Склизнемо с аутопута и затичемо се у тами у коjоj смо много мање у стању да видимо грех следећи пут. Ускоро ћемо се, ако наставимо да одбиjамо, поново борити у мочварама. Хвала Богу, увек можемо да се вратимо на пут, оног тренутка кад смо спремни. Jедноставни кораци покаjања и вере у крв Господа Исуса, по коjоj смо на почетку ушли кроз врата, само мораjу да буду поновљени и враћамо се с Њим у светло. „Ако признаjемо грехе своjе, веран jе и праведан да нам опрости грехе наше, и очисти нас од сваке неправде” (1. Jованова 1,9).

			То jе оно што Исаиjа подразумева под изразом свети пут. То jе оно што ми можемо да назовемо еванђеоском светошћу, чиjи главни елемент ниjе да никад не сагрешимо, већ да мрзимо грех, осудимо га и признамо Исусу чим сагрешимо. Осим тога, према 1. Коринћанима 1,30, Исус jе постао наше освећење (то jест, светост). Постао нам jе оно што ми сами за себе не можемо да будемо. Затичемо се обузети силом коjа ниjе наша и светошћу коjа такође ниjе наша – све припада Њему, Христу коjи живи у нама. Зато победа увек долази кроз покаjање, коjе jе повезано с jедноставним поуздањем у Њега да ће нам бити оно што jе обећао. Славна jе чињеница да не морамо да будемо поражени ни тренутак дуже него што нам jе потребно да препознамо грех као такав и донесемо га Господу Исусу у исповеди. Тад Он, не само да нас чисти и ослобађа, већ у том тренутку, док се поуздаjемо у Њега, постаjе наша победа. Шта jе ово друго, него непрекидно пробуђење? Пут истине jе и Пут живота.

			И наjважниjе, таj пут значи jедноставно ходати с Исусом. Средишњи израз Исаиjиног пророчанства jе „Он ће бити с њима” (Исаиjа 35,8 на маргинама). Он jе обоjе: пут и онаj коjи хода поред нас тим путем, носећи на своjим плећима одговорност за све наше послове. Можемо да идемо у куповину са Исусом, или на посао, можемо с Њим да обављамо наjниже кућне послове, као и да преузимамо наjвеће одговорности у своjоj професиjи. Ако смо очишћени од греха, док идемо тим путем често ћемо да Му се обраћамо током дана и тражимо Његово вођство или помоћ, или ћемо jедноставно да му дајемо славу због Његове љубави и довољности. Ни у jедном делу живота не смемо да будемо независни од Њега. Његова присутност треба да прожима миром све што чинимо. Ако jе таj мир из било ког разлога нарушен или разбиjен, знамо да jе дошао грех и морамо да се покаjемо, jер jе мир коjи долази у наша срца од неожалошћеног Светог Духа владар над свиме што радимо и мислимо (Колошанима 3,15).

			Често сам знао да се насмеjем шармантном али уверљивом сведочанству jедног мог приjатеља, коjе ми jе испричао пре неког времена. Он jе евангелизатор и углавном не може да седи у цркви са своjом женом, jер често проповеда. Jедном приликом jе имао слободну недељу и радовао се што ће отићи у цркву с њом и што ће седети поред ње. Она jе била на спрату и припремала се за полазак, а њему се учинило да се превише задржала. Постао jе нестрпљив и довикнуо jоj је:

			„Шта толико радиш тамо горе? Не могу више да се вучем по кући чекаjући те!”

			Она му jе одвикнула:

			„У реду, у реду, долазим! Немоj да будеш тако нестрпљив!”

			Док су ходали ка цркви, били су необично тихи. Нису имали ништа да кажу jедно другом! Тад му jе Господ проговорио и рекао му да jе склизнуо с аутопута. Покаjао се одмах ту на месту, окренуо се ка своjоj жени и рекао:

			„Драга, жао ми jе што сам викао на тебе. Молим те, опрости ми. Ниjе требало то да урадим.”

			Стиснула му jе руку. Али је jош увек међу њима владала тишина. A онда jе наjзад проговорила:

			„И мени jе жао што сам се увредила jер си викао. И мени jе потребно опроштење.”

			Оно што се догодило тог дана било jе да су обоjе склизнули с аутопута, он с jедне, а она с друге стране, остављаjући Исуса самог. Али Он jе прво позвао назад себи мужа а затим и жену, и они су се срели поред Његових ногу; затим су сво троjе заjедно отишли у цркву аутопутем. A како им jе тек благословено богослужење даровао те недеље!

			* * * * *

			Врата, дакле, говоре о почетку или о касниjоj кризи, док Пут говори о текућим догађаjима. И jедно и друго нам jе потпуно осигурано у Господу Исусу.

			Дакле, ако постоjи нешто важниjе од уласка кроз врата, то jе наставак хода на путу. Пошто смо прошли кроз њих, бићемо заузети ходом све до краjа наших дана. Али чудно jе то што таj ход представља нашу наjвећу потешкоћу. У поређењу с лакоћом коjом смо ушли кроз врата, ход се чини изузетно тешким. Одржавање тог чилог, живог заjедништва с Богом коjи смо имали на почетку, често jе веома тешко. Постане тешко одржати Његов мир у срцу. Чини се да jе тешко наћи благодат за свакодневни ход; молитва, Библиjа и богоштовање нам постану нереални. Откриjемо да нам jе тешко да будемо делотворни сведоци за Христа и да покажемо усхићење и светост као што би требало.

			Зашто jе то тако?

			У основи jе та потешкоћа настала због чињенице да не видимо Исуса као пут, коjи онда покушавамо да створимо од других ствари коjе jедноставно не делуjу. Неки сматраjу да jе молитва наjважниjа у њиховом хришћанском животу и за њих она постане пут. Други ће на то место ставити проучавање Библиjе или заjедништво, или лично сведочење, цркву и свете таjне, или хришћанско дружење. Сматрамо да ћемо, ако будемо тако радили, заиста живети испуњеним хришћанским животом и тако те ствари претворимо у наш пут.

			За неке jе омиљена доктрина то што постане пут. Већини нас коjи посећуjемо различите цркве у служби проповедања често ставе у руку, или пошаљу поштом, коверту у коjоj jе приложен текст написан руком пошиљаоца. Веома често jе то забринутост због нечега што се посебно истиче, због неког питања или доктрине коjа jе по мишљењу аутора та jедна ствар коjа недостаjе у раду или ставовима цркве, а коjа би донела пробуђење и благослов. Неки хришћани проведу живот упорно настоjећи да прогураjу своjу посебну тачку или црту. За њих jе то постао пут и на том степену су потиснули Господа Исуса.

			Међутим, ниjедна од ових ствари ниjе пут и само чине хришћански живот тешким и неплодним кад покушамо да их учинимо њим, макар и на малом степену.

			Прво, оне немаjу одговор на грех, а грех jе то што jе сво време проблем хришћана. Сотона зна како да изазове наша срца на погрешну реакциjу. Молитва, сведочење, заjедништво, одлазак у цркву, и тако даље, не чисте грех и не даjу мир кривоj савести. Оно што не предвиђа и нема одговор за грех коjи долази, никад не може да буде пут за хришћанина.

			Друго, вредност ових ствари зависи од тога како их обавимо. Али обављање jе само наша тешкоћа. Налазимо да то не можемо, барем не онако како нам наша савест говори да би требало. И зато што не успевамо да их обавимо, оне не успеваjу да нас одведу у мир коjи нам jе потребан. Или, ако мислимо да смо их добро обавили, оне онда пониште све добро коjе су могле да нам донесу, рађаjући у нама страшан грех охолости.

			Не само да оне не могу да нас одведу у мир, него тражење духовног живота делима може да буде изричито штетно на други начин. Недостигнути стандарди и неиспуњене дужности оптерећуjу и осуђуjу савест, и ми дахћемо и вучемо се под теретом. Павле jе алудирао управо на то искуство, кад jе рекао: „и нађе се да ми заповест би за смрт коjа беше дата за живот (ако успем да jе одржим)” (Римљанима 7,10). Човек коjи каже: „Jа веруjем у молитву”, или „Jа веруjем у сведочење” или у било шта друго, увек ће завршити проклет управо од тих ствари у коjе тврди да веруjе, jер ће пре или касниjе сигурно подбацити управо у њима. Тада ће га недостигнути стандарди само оптужити и он ће бити у њиховом ропству. Сви коjи су од дела Закона увек су под проклетством, jер према моралном закону, проклет jе сваки човек коjи не изврши све у шта тврди да веруjе (Галаћанима 3,10). Jедини у кога можемо да веруjемо, а да не будемо проклети, jе Исус, jер jе Он дошао да нас откупи од проклетства недостигнутих стандарда, „тако што jе ради нас постао проклетство” на Голготи (Галаћанима 3,13, ССП).

			Само jе Господ Исус пут; покушаj хода на било ком другом путу значи само пад и очаj. То не значи да не треба да вршимо споменуте ствари; наравно да оне треба да заузимаjу истакнуто место у животу хришћана. Али то не значи да су оне пут, којим их ми често створимо. Пут jе само Господ Исус. Нико други неће одговарати нашим посрћућим ногама.

			Неко би у овом тренутку могао да приговори да не сматра те ствари путем самим по себи, него путем ка Христу коjи jе прави пут. Међутим, нема пута ка Христу jер jе сам Христос пут. Ниjе нам потребан пут ка путу. Управо нас таj мали пут ка путу поражава и чини да прави пут за нас нема ефекта jер не можемо тамо да стигнемо.

			У првим данима железнице у Британиjи, неки градови су одбили да пруга пролази кроз њих, jер су се људи боjали да ће искре из локомотиве запалити њихова имања. Уместо тога, станице су постављане у предграђима, на огромну неприjатност будућих генерациjа грађана, коjи су касниjе морали да изграде огранке до главне пруге.

			Ниjе тако с овим путем коjи jе Христос. Он пролази право кроз страћаре градова-греха, где чак и Божиjе дете понекад допадне. Доступан нам jе таквима какви jесмо и где jесмо: без молитве, хладни и поражени. Морамо само да признамо своjе право стање и покаjемо се од греха коjи га jе изазвао и Божиjа благодат нас досеже тачно на месту на ком смо; тад смо очишћени и обновљени, те ту и тад улазимо на пут. Чим смо поново на њему, наше срце jе испуњено слављењем и љубављу према Богу и сад смо жељни молитве и Библиjе, чезнемо да сведочимо другима о благодати коjу смо пронашли. То jедноставно значи да, с обзиром на молитву и проучавање Библиjе, средства благодати и светог живота нису пут ка Христу, jер Христос, кад Га нађемо такви какви jесмо и где jесмо, одмах постаjе пут ка свему томе.

			Велечасни Весли Нелсон (Wesley Nelson), из Чикага у Илиноису, у своjоj књизи, Captivated by Christ[6], каже:

			„Овце не долазе на тихе воде да нађу пастира, него их он сам води поред тих вода. Христос jе одмах доступан, ту где смо и таквима какви смо. Он заузврат постаjе пут ка тим разним облицима богоштовања. Води нас у разне облике личне побожности и богоштовања, коjе наjвише одговараjу духовним потребама сваког поjединца.”

			Ако не видимо ово као jедини пут, бићемо испуњени осећаjем беспомоћности и очаjа кад нам срце постане хладно и изађемо из заjедништва с Богом, кроз грех с наше стране. Чиниће нам се да jе немогуће да се вратимо на пут благослова; превисок jе, не можемо да га достигнемо. То jе у извесном смислу тачно. С обзиром да имамо скоро неограничену моћ да чинимо грех, уопште немамо моћ да се испетљамо из таме коjу он доноси сваки пут кад га починимо. И наjбоље што можемо да учинимо је немоћно да нас избави. Али оваj пут jе осмишљен управо за људе у том стању беспомоћности. То jе пут крви и из тог разлога jе обнова потпуна и непосредна оног тренутка кад jе човек спреман да призна неуспех. Осећаj беспомоћности долази само зато што мислимо да повратак захтева да будемо бољи или да достигнемо неке стандарде. На тоj основи смо поражени пре него што уопште почнемо, jер наши напори никад неће бити довољни да то достигнемо. Али ако видимо да jе Исусово завршено дело пут, не морамо да будемо поражени, ни да останемо изван додира с Богом, ни тренутак дуже од времена коjе нам jе потребно да назовемо грех његовим правим именом и окренемо се у вери Господу Исусу.

			Да ли jе могуће да смо годинама стављали кола испред коња; да смо последице стављали за узрок; да смо на место где треба да влада благодат стављали наша узалудна ситна дела? То jе довољно да се обjасне све тешкоће коjе смо имали од тренутка кад смо прошли кроз врата. Покушавали смо да живимо по делима, уместо по Исусу. Нисмо Га видели као пут.

			Не вараjте се, треба да будемо у сталном, побожном заjедништву с Господом, изражаваjући се у молитви и да се хранимо из Његове речи. Ако то немамо, то jе зато што смо постали духовно хладни и што више нисмо у додиру с Њим. Ово jе можда наjсигурниjи показатељ где се духовно налазимо у било ком датом тренутку. У таквом случаjу, лек ниjе, као што се обично претпоставља, то да покушамо да се молимо више и читамо Библиjу редовниjе, него треба да идемо директно Господу Исусу и да се покаjемо од хладноће и онога што jу jе изазвало, те да од Њега поново примимо очишћење. Тек тад су молитва и проучавање Његове речи поново прожети славом Његовог присуства и постаjу усхићење, а наше сведочанство другима постаjе свеже и спонтано. То jе тако jедноставно! На оваj начин налазимо да jе Исус наш пут у побожност, а не да jе побожност пут ка Њему – осим у толикоj мери у коликоj се у измирењу с Њим заправо молимо и што Бог, бавећи се нама, увек користи своjу реч.

			Рецимо то опет: молитва, проучавање Библиjе, сведочење и свет живот нису пут ка Исусу, него jе Исус, нада грешника, тај коjи нас чврсто држи ту где смо и какви jесмо, пут ка свему томе.

			

			
				
					5Revised Version (Ревидирано издање, односно британско прерађено издање King James Библиjе – прим. прев.) износи „оваj пут” чак и jасниjе у овим стиховима од ауторизованог издања.

				

				
					6Captivated by Christ. Издање Christian Literature Crusade, U.S.A.

				

			

		


		
			Видети

			Поглавље 8

			Видети Исуса као коначни циљ

			Сад кад смо видели пут Исусове крви и нашу потребу да идемо њиме у покаjању и истинитоj скрушености, морамо да се запитамо, куда таj пут води? Шта jе његов краj? Ово jе важно питање, jер различити циљеви коjе природно себи постављамо у хришћанском животу често се веома разликуjу од великог коначног циља тог пута; циља коjи jе поставио Бог. Управо ова чињеница обjашњава сталну фрустрациjу коjу тако често доживљавамо у свом хришћанском животу и служби.

			Природно jе да мислимо да ће нас пут покаjања, понизности и преданости одвести у моћну службу за Бога, да ће нас Он у великоj мери употребити за придобиjање душа и пунити нашу цркву све већим броjем људи коjи Га траже; укратко, да ће све то водити у пробуђење и духовни успех. Много тога што смо читали о животу истакнутих Божиjих људи нас је навело да у то веруjемо. Читали смо да jе постоjало време кад су били сломљени пред Богом, време потпуне предаjе и испуњења Његовим Духом, после чега се чинило да jе Бог могао силно да их употреби. Како нам jе лако да помислимо да ћемо, ако будемо и сами ишли истим путем, стићи до истог циља.

			Чак и кад се потчинимо осведочењу Светог Духа и тежимо ка потпуниjем покаjању и предаjи, имамо таj циљ на уму, у ком развиjамо менталну слику онога што ћемо постати jедног дана. Сећам се како ми jе било неприjатно кад ме jе, пошто сам свом сараднику на пољу евангелизациjе посведочио како се Господ позабавио са мном, он упитао: „Да ли то значи да су твоjи састанци постали плодниjи, да jе више душа било спашено?” Било ми jе неприjатно jер нисам могао да кажем да jесте, а осећао сам да jе требало да буде тако и сигурно сам желео да буде тако. Био jе то циљ коjи сам очекивао ја и сви други, и био сам узнемирен jер се ниjе тако завршило.

			Некад смо вољни да пустимо Бога да се позабави нама и доведе ствари у ред, jер сматрамо да ћемо на таj начин имати мир и срећу и да ћемо постати радосни, ослобођени људи, какви смо увек желели да будемо. То jе циљ коjи имамо на уму. Други, опет, мисле да ће, ако прихвате да буду скрушени и покаjу се, то подстаћи другу особу да се такође покаjе, па да ће доћи до толико потребног смањења напетости у кући. То jе коначни циљ у њиховом уму док траже одговор од Господа: спокоjниjа ситуациjа у кући. Можемо овако да наставимо у недоглед. Нико од нас не треба да гледа даље од сопственог срца да бисмо сазнали коjи су то циљеви за коjе мислимо да воде ка потпуном одговору Христу, и коjи често постану мотив таквог одговора. С обзиром да нам Бог ретко допушта да постигнемо те погрешне, унапред замишљене циљеве, наш живот почињу да карактеришу многа настоjања и фрустрациjе.

			Да су такви циљеви погрешни, сасвим jе jасно кад схватимо шта jе Исус рекао да jе прави краj пута. Да бисмо видели шта Његова реч о томе каже, вратићемо се на Jеванђеље по Јовану 14, одломак коjи смо већ спомињали и у ком Он каже: „Jа сам пут”. Пратимо дискусиjу у одломку. Исус jе рекао своjим ученицима нешто изненађуjуће: „куда jа идем знате, и пут знате”. Тома jе одговорио (речено обичним речима): „То jе управо оно што не знамо. Не знамо куда, и не знамо пут”. „О да, знате пут”, рекао jе заправо Господ, „jер jа сам пут. Ако знате мене, знате пут.” Али куда таj пут води? Ка Оцу, наравно, jер jе Исус додао: „нико неће доћи к Оцу до кроза ме”. Али ни Отац им ниjе био непознат, jер jе Он наставио: „Кад бисте мене знали онда бисте знали и Оца мог”. У овом тренутку се, прилично збуњен, придружио Филип и рекао: „Господе! Покажи нам Оца и биће нам доста”. Управо у одговору на ово, Господ је изговорио оне чудесне речи: „Коjи виде мене, виде Оца”. Тако су открили да знаjу и Пут и Куда, jер jе Господ Исус био и jедно и друго. И нама jе, такође, Исус обоjе: и Пут и Куда. Налазећи Њега, људи нису нашли само пут, него и његов краj. Не морамо да идемо даље од Њега да бисмо нашли нешто што ће задовољити наше потребе. Он jе коначни циљ свега што нам jе потребно и jедноставан, лако доступан пут ка том циљу.

			У светлу овога можемо да видимо шта су неки од нас радили. Користили смо Исуса и Његову крв као пут али за друге циљеве осим Њега. Били смо спремни да учинимо све могуће да бисмо исправили ствари, понекад и сами плаћаjући високу цену за то, jер циљ ка ком тежимо сматрамо веома пожељним. Врло озбиљна душа ће се молити: „Боже, платићу било коjу цену за пробуђење, било шта само да уживам твоjу силу у своjоj служби”. Али у сенкама око тих циљева често вребаjу суптилни мотиви личног интереса, самосвести и личне славе. Не чуди онда, што нам Бог, упркос очаjничкоj молитви, ниjе допустио да достигнемо те циљеве. Чак и ако у нашим мотивима уопште нема личног интереса, све те ствари и даље не би требало да буду циљ или разлог због ког треба да дођемо у исправно стање с Богом. Наш циљ треба да буде сам Господ Исус. Разлог због ког треба да се поправимо ниjе то да имамо пробуђење или силу, или да би нас Бог употребио, или да добијемо неки благослов, него да можемо да имамо Њега. Наш грех jе проузроковао да склизнемо из Његове руке; дошао jе облак између Његовог драгог лица и нас, и ми по сваку цену желимо поново да нађемо и Њега и заjедништво с Њим. То, и само то, треба да буде разлог кретања на пут покаjања – не због неког другог мотива осим тог да желимо Њега. Он треба да буде циљ; али аваj, други циљеви, све идоли, заузели су Његово место у нашим срцима.

			Прича о десет губаваца коjе jе Исус исцелио живописно илуструjе ово. Од њих десет се само jедан, кад jе открио да jе исцељен, вратио да Му захвали и прослави Бога. Осталих деветоро jе наставило своjим путем, жељни да уживаjу у новом животу у коjи их jе исцељење од губе увело. Њима jе Господ Исус био само средство до циља, а циљ jе био живот у здрављу. Али онаj коjи jе пао пред Његове ноге чезнуо jе за заjедништвом с Оним коjи га jе исцелио. Ниjе му био само средство, већ му jе Он сâм био циљ.

			Таква jе понизност нашег дивног Господа, да jе вољан у првим данима нашег духовног искуства да буде средство таквим циљевима као што су мир, срећа и сила. Заиста, кад се ради о људима и њиховим гресима, просветљење о личном интересу jе све на шта Бог мора да апелуjе. Шта jе друго апел Jеванђеља „бежите од гнева коjи иде”, него апел на лични интерес и самоодржање? И, као што сам рекао, Он jе вољан ради нас да нам да да видимо Њега и Његов помируjући крст као пут коjи чини jедан такав бег могућим. Али неће нам допустити да наставимо да Га чинимо средством разним циљевима заувек, осим ако jе таj циљ Он сам. Бог зна да сви други циљеви неће задовољити наша срца, jер смо створени за Њега и немирни смо све док се не смиримо у Њему. Осим тога, такви циљеви, ако jе то све на шта се наше жеље своде, неће успети да задовоље Његово срце, jер нам Библиjа каже да jе цела сврха Исуса на крсту била да нас помири „са собом” (2. Коринћанима 5,19). Поново, речено нам jе да нас jе Бог изабрао за себе, „Одредивши нас напред кроз Исуса Христа себи на посинаштво” (Ефесцима 1,5), и да jе Исус дао самог себе за нас, „да очисти себи народ изабрани” (Титу 2,14)

			Зато Он допушта да будемо фрустрирани и разочарани нашим напорима после овог или оног циља, док наjзад не дође до нас и не каже нам: „Дете моjе, никад ти нисам обећао да ћеш, ако се потчиниш, покаjеш и измириш са мном, имати спокоjниjе околности, велику моћ, успех у служби, па чак ни пробуђење. Оно што ти обећавам jесте да, ако ходаш са мном и допустиш ми да ти покажем твоj грех чим се поjави и очистим те од њега, нећеш имати све те ствари него МЕНЕ. Нека ти jа будем циљ, и таj циљ ћеш сигурно постићи, и бићеш задовољан, неће ти недостаjати ништа што jе Божиjа воља за тебе.” Срамота jе, међутим, да се, кад ово схватимо, осећамо помало разочарано. Морамо да признамо да ниjе Он био таj кога смо заиста желели, већ смо радиjе хтели Његове дарове, а и њих из суптилних, себичних разлога! Као што каже хвалоспев: „Чезнуо сам за њима, а не за Тобом”. Зато нам и ниjе допустио да их имамо!

			Ово ми обjашњава нешто што ме jе збуњивало у првим данима моjе хришћанске службе. Пре много година, док сам радио као евангелизатор, учинило ми се да су хришћани кључ у свакоj ситуациjи. Ако негде постоjи блокада греха, онда Свети Дух не може да делуjе међу необраћенима. Могу да нађем, мислио сам, разне библиjске стихове коjи ће подржати ово гледиште. Чинило се jасним да ће, ако се хришћани покаjу од свог греха и исправе однос с Богом, Свети Дух бити слободан да делуjе у сили међу изгубљенима. Зато сам посветио сваку прву седмицу у своjим кампањама разговору с хришћанима позиваjући их на покаjање, а Бог их jе веома често увелико благосиљао и долазило jе до правог покаjања пред крстом. Али кад бисмо се друге седмице окренули необраћенима, ствари би понекад постаjале веома тешке и ниjе увек било моћног Божиjег деловања коjе сам очекивао. Разлог jе сада jасан. Наше покаjање и поправљање односа с Богом било jе средство за постизање циља, коjи jе био спасење душа, уместо да циљ буде сам Исус. Сво време нам jе поглед био усмерен на то да све доведемо у ред и зато Бог ниjе могао на то да стави своj печат. Каjали смо се „под законом” у некоj врсти погађања с Богом. Напослетку нас jе Бог привукао себи у молитви и кад су душе наjзад биле спашене, то ниjе било зато што смо се ми покаjали, него зато што jе Бог милостив.

			Требало jе да се поправимо само зато што смо били у криву, и зато што смо волели Исуса и што Га jе наш грех натерао да сакриjе од нас своjе дивно лице, а ми смо Га по сваку цену желели назад. Чињеница jе да би такви обновљени, блистави хришћани били моћан подстицаj изгубљенима да се обрате Христу, али то не треба да буде циљ због ког су се покаjали.

			Чудесно jе ипак да се, кад смо спремни да будемо осведочени о свом греху зато што смо те друге ствари претварали у своjе циљеве, и кад смо спремни да прихватимо Господа Исуса као наш jедини циљ, Бог радуjе да нам с Њим да многе од ових ствари коjе тад не тражимо као прве. „Како, дакле, да нам с Њим све не даруjе?” (Римљанима 8,32). A ко може да каже шта ниjе укључено у Његову дарежљивост и „све” остало што жели да нам да? Шта то дивно Он не би учинио за оне коjи су спремни да иду с Господом Исусом ради њега самог!

			Можда jе наjбоља илустрациjа овога случаj кад jе Соломон тражио мудрост (1. Царевима 3,5-13). Када му jе Бог рекао: „Ишти шта хоћеш да ти дам”, понудио му jе, такорећи, бланко чек. Уместо да тражи себичне циљеве, он jе тражио само ово: „Даj дакле слузи свом срце разумно да може судити народу Твом”. У обjашњењу на маргинама стоjи да jе то „срце коjе слуша”, то jест нарав скрушености коjа jе вољна да слуша Бога и коjа jе вољна да прихвати да jоj буде речено шта треба да ради. Бог jе био толико усхићен што jе Соломон то учинио своjим циљем, да му jе рекао: „Кад то иштеш, а не иштеш дуг живот нити иштеш благо нити иштеш душе неприjатеља своjих него иштеш разум да умеш судити; Ево учиних по твоjим речима; ево ти даjем срце мудро и разумно.”

			Добио jе циљ коjи jе тражио. Али то ниjе било све: „А сврх тога даjем ти и шта ниси искао, и благо и славу, да таквог какав ћеш ти бити неће бити међу царевима свега века твог”. Бог jе убацио, уз оно што је Соломон тражио, jош много тога другог што jе престало за њега да буде краjњи циљ и управо jе из тог разлога то добио. Тако ће бити и с нама – кад престанемо да чинимо друге себичне ствари своjим циљем и кад нам постане довољно да видимо Исуса као jедини циљ, с Њим ће нам Бог дати све што jе Његова воља за нас.

			* * * * *

			Управо смо размотрили циљеве ка коjима тежимо, а коjи су мањи од Христа. Понекад се, међутим, затекнемо у потрази за циљевима коjи су даље од њега.

			Можемо да признамо значаj пута покаjања и потребе за очишћењем Христовом крвљу. Такође можемо да будемо отворени за осведочење Светог Духа и спремни да се вратимо пред крст кад jе потребно. Али осећамо да благослов коjи тражимо и коjи нам jе тако силно потребан jош увек лежи негде даље. Ово у великоj мери важи за нашу потрагу за благословима као што су: победа, сила, исцељење, пунина Духа, па чак и сȃмо пробуђење. Веруjемо да Христова крв и наше покаjање сигурно обезбеђуjу пут ка том благослову, али не и сам благослов. Уверени смо да исправљање нашег односа с Богом, код крста, ниjе ништа друго него припрема за Божиjе моћно деловање у нама. Али сматрамо да за то jош морамо да се молимо, боримо и чекамо. Мислимо да сада треба да наставимо даље од Голготе ка неком другом месту у искуству, рецимо, Педесетнице, и да место покаjања поред Исусових ногу морамо да оставимо ради неког позитивниjег положаjа.

			Ма колико то разумно звучало, резултат jе увек исти – нисмо нашли циљ коjи смо тражили. И даље смо у потрази и незадовољни, и даље без ватреног сведочанства: „Нашао сам”.

			Свакако Бог има нешто боље за нас од овога. Заиста има, али само ако видимо Његовог Сина као циљ и као пут. Ако jе Господ Исус рекао да долазећи Њему људи нису нашли само пут ка Оцу него самог Оца, сигурно тиме говори да то важи и за све друге благослове коjе тражимо. Величанствена jе истина да jе Он сам, не само пут ка благослову, него и сам потребан благослов; не само пут ка сили, него наша сила; не само пут у победу, него наша победа; не само пут у посвећење, него наше посвећење; не само пут ка исцељењу, него наше исцељење; не само пут у пробуђење, него наше пробуђење, и тако редом за све остало. Он jе учињен за нас свиме што нам jе потребно. У Њему телесно пребива сва пунина божанства, као што каже Павле, и у Њему смо и ми испуњени (Колошанима 2,9-10). Долазећи Му као грешници, као што то често морамо, налазимо да jе Он управо ту све што нам jе потребно. Не морамо да идемо даље од крста у благослов коjи замишљамо да лежи негде другде. Педесетницу не налазимо на Дан педесетнице него на Голготи, где се грешници каjу, као и пробуђење и све друге благослове. Пут и циљ су jедна Особа и проналазе се заjедно у jедном тренутку узастопног покаjања и вере.

			Сада смо у стању да разумемо разлоге за многе фрустрациjе у духовном животу. Тражили смо мир, светост, победу, пробуђење као благослове, али тражили смо то осим Господа Исуса и уз Њега, и из тог разлога су нам измакли. Молили смо се и борили се за њих и настоjали да испунимо сваку врсту услова, али узалуд. Чак смо били вољни да пођемо понизним путем Исусове крви и да Га пустимо да нас осведочи о греху и доведе нас у покаjање; али чак и тад смо на велико крштење љубави и силе гледали као на нешто што тек треба да примимо.

			Насупрот томе, размислимо поново о моћним Павловим речима: „Jер jе Христос свршетак закона: коjи Га год веруjе оправдан jе” (Римљанима 10,4). Џ. Б. Филипс (J. B. Phillips), у свом познатом колоквиjалном преводу Посланица, наводи: „Jер jе Христос довршетак борбе за оправдање по Закону свакоме ко веруjе.”[7] Како богат израз: Христос jе довршетак борбе! Оно за шта су се наjревниjи Jевреjи борили у то време била jе праведност. Ниjе то, пре свега, била лична праведност карактера, него нешто веће од тога; то је значило да се буде у исправном односу с Богом. Док пролазиш кроз Посланицу Римљанима, корисно jе да сваки пут кад наиђеш на реч „праведност” читаш „исправност с Богом”, jер то даjе значење речи онако како jу jе Павле користио. Управо да би достигли ту исправност с Богом, Jевреjи су се борили да одрже Његов сложен закон, али их jе неуспех да то учине само осуђивао у срцима, а уверење да су у исправном односу с Њим на тоj основи чинило се све даљим, што више покушаваjу.

			Тачно у том стању потребе је дошао апостол са своjом славном поруком: „Христос jе довршетак борбе за исправност с Богом свакоме ко веруjе”. Христос jе за њих однео на крст проклетство Закона коjи су тако често кршили и сада им jе Његова крв урачунала савршену исправност с Богом чак и док су jош увек били грешници, под условом да се покаjу и веруjу у Њега. Оно што им jе некад био далек циљ с многим борбама, сада jе постао почетак и темељ новог живота примљеног од Христа, одакле су могли да наставе. Дата им jе привилегиjа почетка на краjу!

			Међутим, Господ Исус ниjе само довршетак наших борби за исправност с Богом, него и за све друго: мир, победу, светост, исцељење, пробуђење. Како смо се борили да добиjемо те благослове; како смо се болно понекад предавали; како смо се много молили; колико смо се одрицали и мучили, какве смо битке водили да своjа грешна срца учинимо мање грешнима. Али долазећи Њему у беспомоћном покаjању и признању греха, долазимо Ономе коjи jе у тренутку нашег понижења управо таj благослов за коjи смо се борили у тако много других смерова. Он jе наш мир; Он jе наша сила; Он jе наша победа; Он jе наше пробуђење. Нема ничега изван Њега.

			Бунар jе дубок, а jа тражим

			Гутљаj воде живота;

			И нико не може да удовољи жељи моjе душе

			За гутљаjем воде живота;

			Све док се не приближи онаj што ће чути вапаj,

			Помоћник људима у време потребе,

			И jа ћу, веруjући, заиста пронаћи

			Да jе Христос та вода живота.

			Колико често jе то, међутим, другачиjе са озбиљним хришћанима? Никад нећу заборавити проповед на конференциjи у Алзасу (Alsace) пре много година, кад сам имао привилегиjу да радим с jедним афричким вођом, коjи jе био дубоко поучен о Господу и коjи jе поседовао редак дар буђења вођства. Господ jе дубоко деловао, многи су били осведочени о свом греху и раскаjани, те су долазили Исусу са свиме што им jе показао, бивали дивно ослобођени и враћали се кући са „чашама коjе су се преливале”, славећи Бога. Онда нам jе пришла jедна мала група људи коjи су присуствовали конференциjи и били благословени као и многи други, и питали нас да ли бисмо хтели да говоримо сутрадан на њиховом молитвеном састанку за пробуђење у оближњем граду. Рекли су нам да су се годинама састаjали два до три пута седмично, молећи за пробуђење, и сада ће се, наравно, молити за то више него икад. Тек уочи састанка нам jе синуло о чему се ту ради. Били су ту људи коjи су изнова видели Исуса, коjи су били осведочени о свом греху, клечали поред Његових ногу и били изнова испуњени Њиме – и сад су хтели да наставе да се моле за пробуђење!

			То jе значило да су видели Исуса само као пут у пробуђење, а не као само пробуђење. Бог им jе благо, кроз уста тог афричког вође, показао да раде исто што су радили и многи други људи у данима када се наш Господ Исус први пут поjавио на сцени у Jудеjи. Они су jош увек чекали и молили се за долазак свог Месиjе, док jе Он све време стаjао тамо међу њима, непознат и непризнат. Можда у то време ниjе испуњавао њихову менталну слику о томе шта ће Месиjа бити, али Он данас седи с десне стране Величанства на небесима, уистину Месиjа. На исти начин, оно што Бог чини у нашим срцима у смислу осведочења о греху и раскаjаности, можда неће испунити традиционални концепт пробуђења; али ако jе Исус поново дошао на средишње место, буди сигуран – то jе пробуђење; и ко зна где ће то да се заврши ако наставимо да ходамо с Њим?

			Можда ће се неко питати да ли се онда треба молити за пробуђење? Наша прва одговорност jе да сами будемо пробуђени, да имамо сведочанство да смо дошли до краjа наше борбе, и да смо нашли Исуса као све што нам jе потребно. Онда ми и други из заjеднице можемо да се молимо да оно што jе Бог учинио у нашим срцима, учини и у другим, у кругу коjи ће се непрестано ширити. Не молимо се, дакле, за пробуђење као за нешто што jош ниjе дошло, него у духу Онога коjи jе већ дошао у наша срца. Пробуђење jе почело (а почело jе чак и ако jе Доносилац живота дошао у само jедно срце) и сада jе то само питање ширења. Жеђ за новим животом установљену у само неколико срца, сад треба проширити на друга и у ту сврху ће Бог употребити наше сведочанство и спремност на самодавање онолико колико и наше молитве.

			Међутим, такве молитве ће понудити они коjи знаjу да су нашли и пут и циљ; нестаће сва настоjања и напетост коjи у великоj мери карактеришу наше молитве за пробуђење, а на њихово место ће доћи смирено поуздање и одважност.

			Да ли све то значи да jе онаj ко jе нашао и пут и циљ у Господу Исусу достигао све висине духовности коjе Бог има за њега? Нипошто! Он jе jош увек грешник; jош му jе потребна Христова крв; jош се каjе. Заиста, брже ће се покаjати него икад пре, jер jе део његовог открића то да jе пут покаjања пут доказивања да jе Господ Исус његово све. Шта jе онда такав човек нашао? Напокон jе нашао где се налази право злато, те jе ископао своjе окно у тоj драгоценоj жили: Господу Исусу.

			Сада га не потресаjу и не узнемираваjу гласови о „доброj срећи” негде другде; у тоj доктрини, или оном искуству, или нечему другом. И чудно jе то што се, после свих своjих покушаjа да нађе одговоре у тако много других смерова, вратио на исто оно окно на ком jе био кад га jе Бог у почетку спасао, оно коjе jе добио пробиjено у откупљењу Господа Исуса. Све што сад треба да учини jесте да свакодневно иде дубље на том jедном месту: у дубље осведочење, дубље покаjање, дубље умирање себи, дубље очишћење, дубљу веру, и наћи ће живот и пунину свог живог Господа колико год му jе потребно.

			Видимо, дакле, Исуса као коначни циљ, довршетак, и лако доступан пут ка том краjу. И jедно и друго су посвећени Његовом крвљу за убоге људе, не боље него што смо и сами.

			Исус, моj пастир, моj муж, моj приjатељ.

			Моj пророк, свештеник и краљ,

			Моj Господ, моj живот, моj пут, моj краj –

			Прихвати слављење коjе Ти доносим.

			

			
				
					7J. B. Phillips у књизи Letters to Young Churches.

				

			

		


		
			Видети

			Поглавље 9

			Видети Исуса – за друге

			Тек пошто заиста видимо Господа Исуса као коначни циљ, можемо да кажемо да смо дошли на почетак стварног хришћанског живота коjи Бог има за нас. Као што смо видели, оно што jе претходно био далек циљ – праведност, мир с Богом, светост, пробуђење – коjи се достиже тек после много борбе, сад за нас постаjе почетак. Открили смо да jе сâм Христос све то за нас и видели смо да jе Његова драгоцена крв лако доступан пут ка том циљу. Сада нам jе дата привилегиjа почетка на краjу!

			Шта jе укључено у таj нови почетак? Jедва да jе потребно уопште поставити то питање. Свако ко дође до овог новог открића инстинктивно зна да та вест важи и за друге. Кад посведочимо о том новом схватању, не даjемо само славу Богу већ омогућавамо другима да учествуjу у истом животу коjи ми уживамо. Заиста, управо jе сведочење овог новог живота у Христу другима оно што узрокуjе ширење пробуђења.

			Они коjи су навикли да функционишу под Законом уместо под благодаћу, можда почну да осећаjу као да су наjзад на познатом терену и очекиваће да приме подстицаj о ономе што мораjу да учине у смислу сведочења, придобиjања душа, досезања других, итд. Али не, чак ни овде благодат не напушта терен. Никад не долази време кад благодат завршава а „jа” мора да почне поново, и то важи за оно што зовемо своjом службом, исто колико и за све друге делове нашег хришћанског живота.

			Ни на jедном месту нам ниjе потребно да познаjемо пут благодати више него у саопштавању овог живота другима. Наша служба другима не долази из напора с наше стране да живимо за њих, него да видимо Исуса како то чини, а онда се jедноставно стављамо Њему на располагање, како бисмо могли да будемо канал Његове благодати и силе другима. То jе био пут коjим jе Он ишао у свом односу с Оцем и то jе пут коjим ми морамо да идемо у нашем односу с Њим. Исус jе рекао: „Заиста, заиста вам кажем: Син не може ништа чинити сам од себе него шта види да Отац чини; jер шта Он чини оно и Син чини онако” (Jован 5,19). И ми такође не можемо да учинимо ништа осим онога што видимо да чини Господ Исус. Све док то не видимо, беспомоћни смо и наша служба ниjе ништа друго до самоинициjативно настоjање. Али ако прво тражимо да видимо шта Господ Исус чини у одређеноj ситуациjи, онда можемо да делуjемо с Њим, баш као што jе Син деловао с Оцем. И у тоj сарадњи између човека и Бога настаjу истинска Божиjа дела. Ми не треба ништа да покрећемо, него само да се предамо Њему како бисмо били канал онога што Он покреће и спроводи, као и да се поуздамо у Њега да ће то учинити кроз нас.

			Рецимо истину jедноставно и одважно – Господ Исус живи за друге. Баш као што чокот не рађа грожђем за своjе освежење већ за освежење других, тако jе и оваj божански чокот изабран да буде и делуjе само и увек за друге. Све што jе учинио било jе за друге. Кад jе дошао с неба, било jе то за друге. Кад jе положио своj живот, било jе то за друге. Чак и кад jе васкрсао од мртвих било jе то за оправдање других, колико и за оправдање себе и своjих тврдњи о томе ко jе Он (Римљанима 4,23-25). Надаље, место коjе управо сада заузима у небу такође jе за друге, jер читамо да jе ушао „у само небо, да се покаже сад пред лицем Божиjим за нас” (Jевреjима 9,24). Певамо о „богатству Његове славе”, али колико год она припадала Њему, Он jе само чува за нас. Отац jе васкрсао Сина и поставио га да све време служи другима, другима, другима; а ти и jа смо ти криви, незаслужни други.

			Не само да jе то оно што Он jесте, већ то одређуjе Његову сврху, наиме, да те друге врати Богу и себи кроз откупљење свог крста и моћно деловање Његовог Светог Духа међу њима. То ниjе само Његова жеља, него утврђена божанска сврха коjу подупиру сва небеса и зато jе њено испуњење осигурано. A данас широм овог света, кроз откупљене ценом своjе крви, Исус, чокот, рађа своjим плодом за исцељење народа, и кад умирући грешници окусе таj плод, они живе.

			Међутим, Господ Исус у овоме ниjе сам. Он привлачи откупљене људе у сарадњу са собом, у извршење своjих славних циљева, и они постаjу Његове лозе на коjима Он доноси своj плод. Баш као што лозе не могу да учине ништа саме од себе, без Њега, ни Чокот не може да роди род без лозе. Међутим, лозе не производе и не иницираjу плод; то jе све Његово дело. Оне рађаjу оним што jе Он произвео док поново живи своj живот у њима.

			Тачно то jе слика коjу нам Господ Исус даjе у Jовану 15 о нашем односу с Њим, кад каже: „Jа сам чокот а ви лозе”. Верник jе повезана лоза у Христу коjи долази и настањуjе се у њему.

			Баш као што jе лоза споjена са чокотом,

			Jа сам споjен с Христом; знам да jе Он моj!

			То значи да jе верник део онога коjи живи и делуjе само за спасење и благослов људи, а Он бира да рађа своj плод за њих на управо таквоj лози. Свесни своjих слабости, утешно нам jе да знамо да jе Он чокот! То што смо део Њега испуњава нас одважношћу и ауторитетом док се крећемо међу убогим, гладним људима – ми смо Његова лоза, део Њега, чиjи су извори неограничени за благослов људи око нас!

			* * * * *

			Погледаjмо поближе ову параболу о чокоту и лози, коjа вероватно jасниjе од било ког другог дела Писма илуструjе наше сjедињење с Господом Исусом.

			Он почиње говорећи: „Jа сам прави чокот”. Конструкциjа реченице у грчком посебно наглашава реч „прави”. Сасвим jе очигледно да Господ упоређуjе себе с другим чокотом коjи ниjе прави и коjи се показао неуспешним. Стари завет обилуjе наводима о том чокоту. Псалмиста каже: „Из Мисира си пренео чокот, изагнао народе, и посадио га. Окрчио си за њ, и он пусти жиле, и заузе сву земљу” (Псалам 80,8-9). Таj чокот jе био Израел, а сврха Божиjе намере да их изведе из Египта и посади у њиховоj земљи била jе та да могу да роде род за народе, да сви народи у њима буду благословени. Али таj чокот jе у своjоj високоj сврси подбацио, jер су сматрали да су повластице и благослови коjе су добили намењени само њима, па су се окренули од свог Бога ка идолима.

			Зато чуjемо Бога како говори: „Израиљ jе празна лоза винова, оставља род за се” (Осиjа 10,1). Било jе пуно лишћа, али ниjе било плода за Бога ни за људе. И поново, на другом месту, жали над Израелом: „Jа те посадих, лозу изабрану, све семе истинито; па како ми се промени и изметну се одвода од туђе лозе?” (Jеремиjа 2,21).

			Ипак jе наjдраматичниjи одломак о неуспеху овог старозаветног чокота предивна песма о винограду у Исаиjи 5:

			„Драги моj има виноград на родном брдашцету. И огради га, и отреби из њега камење, и насади га племенитом лозом, и сазида кулу усред њега, и ископа пивницу у њему, и почека да роди грожђем, а он роди вињагом. Па сада, становници jерусалимски и људи Jудеjци, судите између мене и винограда мог. Шта jе jош требало чинити винограду мом шта му не учиних? Кад чеках да роди грожђем, зашто роди вињагом?”

			Каква jе ово парабола, не само о Израелу, већ и о нама самима! Шта би jош могло да буде учињено за нас а да Бог то већ ниjе учинио? Многи међу нама би могли да се осврну на добро и побожно васпитање, током кога смо били поштеђени много чега што jе упропастило друге животе. A онда jе дошао дан кад смо, чувши поруку благодати, примили Исуса Христа као свог Спаситеља. После тих дана су уследиле величанствене привилегиjе и благослови коjих су многи други били лишени. Можда су нас поучавали учитељи коjи су добро познавали Писмо; уживали смо заjедништво с другим светима; подручjе службе нам jе лежало спремно пред рукама, а Бог jе у наше крило излио безброjне благослове.

			Ниjе нам недостаjала ни лична пажња Виноградара jер jе често долазио да нас опсече и донесе исцељење. О сваком од нас, само на различитим степенима, Бог jе могао одважно да пита: „Шта jе jош требало чинити винограду мом шта му не учиних?” A ипак, кад jе потражио грожђе – плодове Духа коjи би прославили Њега и благословили друге – ми смо изродили само дивљу, горку вињагу; ружна дела тела. Погледаj поново та дела коjа су пречесто све што Бог добиjа од нас: „А дела тела су очигледна. То су

			блуд,

			нечистота,

			разузданост,

			идолопоклонство,

			врачање,

			неприjатељства,

			свађе,

			љубомора,

			љутња,

			сплеткарења,

			раздори,

			странчарења,

			зависти,

			опиjање,

			банчење и њима слична” (Галаћанима 5,19-21; ССП).

			Овде jе све што jе кисело и болно; од сексуалне нечистоће, до зависти и духа странчарења, али нема ничега за Бога или човека. То су плодови коjе послужуjемо онима код куће, на послу, па чак и у своjоj цркви. И све jе то родило на чокоту коjи jе Бог обасуо многим привилегиjама и неговао с много бриге. Зачудо, овакво jе стање ствари чак и пошто смо се заветовали да ће бити другачиjе и борили се да то спроведемо у дело.

			Зашто jе то тако? Зашто jе стање било такво с Израелом, Божиjим старозаветним чокотом? Разлог jе jедноставан: зато што jе Израел био чокот, и све док jе то био ниjе могао да произведе ништа друго него такав плод, jер jе он карактеристичан за палу људску природу чиjе jе средиште увек „jа”. Да jе људска природа могла да буде промењена да рађа слатким грожђем, то би се догодило у случаjу Израела, jер ни jедан други чокот ниjе примио толико од Бога као што су они. Али jе у његовом неуспеху показана потпуна неспособност човека да икад буде чокот коjи ће родити плодовима за Бога.

			То jе, дакле, разлог и за наш неуспех. Покушавали смо да будемо чокот; трудили се да нађемо светост и љубав према другима у самима себи, као да оне потичу од нас самих, а Писмо нас никад не подстиче да то очекуjемо. Открили смо оно што jе Павле открио давно пре нас, кад jе рекао: „Jер знам да добро не живи у мени, то jест у телу мом.” (Римљанима 7,18). Други, коjи jе открио то исто, jедном се молио: „Боже, опрости ми све погрешно што чиним овакав какав сам.”

			Ово jе дакле био чокот с коjим jе Господ Исус упоређивао себе. Овако jе, стоjећи усред пропасти чокота коjи jе био силна жалост Богу, завапио: „Jа сам прави чокот”. Као да jе говорио: „Завршени су дани кад jе човек био чокот. Божиjа осуда ће над њим као чокотом бити довршена у мом телу, на дрвету. Од сада сам jа чокот. Само у мени ће моћи да се нађе Божиjи плод и нигде више”. Исправно схваћено, ово jе наjбоља вест коjу смо могли да добиjемо. Бог више не очекуjе од нас да будемо чокот. Не морамо чак ни да покушамо. Одговорност за рађање рода више ниjе на нама. Бог има своj прави Чокот, васкрслога Господа Исуса, коjи jе и више него способан да роди сав род коjи Бог захтева за друге и да испуни сваку сврху Његове благодати за људе.

			А ми – шта jе наша сврха? Jедноставно да будемо лозе у њему, чокоту. Ми не производимо плод, већ доносимо оно што jе Он произвео, док Му допуштамо да живи у нама. Ово баца ново светло на Павлове речи: „С Христом сам прибиjен на крст. A jа живим” (Галаћанима 2,19-20; Шарић). Ту jе Павле коjи jе распет с Христом и Павле коjи живи. Ко jе ту ко? Павле коjи jе распет с Христом jесте Павле чокот, човек коjи jе узалуд покушавао да чини наjбоље што може. A Павле коjи и поред тога живи jесте Павле лоза, човек коjи jе сломљен у погледу свог самопоуздања и сада зависи само од свог Господа. У Павлу, лози, Господ Исус jе поново живео своj живот, jер он одмах наставља: „али не више jа, него живи у мени Христос”, баш као што чокот своjим соком живи у лози. Исус jе постао за њега чокот, извор свих плодова коjи су се видели у Његовом животу и служби.

			* * * * *

			Сада долазимо до практичне примене свега тога у нашем свакодневном животу.

			Могуће jе да било ко до нас у било коjе време, често несвесно, преузме положаj лозе. Почнемо дан као да jе наш, правимо своjе планове и у потпуности намеравамо да дамо своjе наjбоље за Господа. Одговорност и управљање су заправо на нашим плећима и суптилно смо постали чокот. Али само зато што jе то наш дан и што смо ми чокот, ствари ускоро крену наопако. Људи и околности поремете наш распоред и омету оно што смо хтели да учинимо. Тад се у нашим срцима ствара реакциjе тврдоће, раздражености и озлоjеђености, а на нашим уснама често оштри одговори. Сама одговорност покушаjа да будемо чокот чини нас напетима, а напетост нас увек предодређуjе за даљи грех. Ако смо задужени за неки одређен део хришћанске службе, наше реакциjе и напетост често су jош горе и може да нам се догоди да кренемо у вршење те службе не називаjући грех грехом. Не чуди онда што се враћамо збуњени и поражени.

			Ипак, пут покаjања нам jе увек отворен. Наш прави Чокот, Исус, био jе, као и многи обични чокоти, везан за стуб, стуб Голготе. Он нас позива да Му се вратимо у покаjању и признамо Му извор тих ствари као наш покушаj да сами будемо чокот, примаjући из Његових руку опроштење и очишћење. Одмах нам поново постаjе чокот а ми постаjемо лоза коjа се смируjе у Њему. И на самом месту неуспеха имамо плодове Духа, производе Његовог живота и природе. Какав jе то скуп драгоцених гроздова, и сви су за благослов других и сви су типични за Њега! Каква супротност делима тела, коjа су тако типична за нас! 

			„А плод Духа jе:

			љубав,

			радост,

			мир,

			стрпљивост,

			љубазност,

			доброта,

			верност,

			кроткост,

			и уздржљивост” (Галаћанима 5,22-23; ССП).

			С обзиром да Писмо говори о плоду (jеднина) Духа, а не о плодовима, изгледа да су сви они саставни део првог споменутог, свеобухватног плода љубави; Његове љубави према другом човеку.

			Пут победе jе, међутим, увек кроз покаjање. Исус не може да нам буде чокот осим ако се не покаjемо од дела тела, како нам их Бог показуjе. Пуки покушаj да се потпуниjе поуздамо у Њега и смиримо у Њему без признања греха, никад не доноси победу, Његову победу. Он ми jе чокот док се каjем од покушаjа да сам то будем. Само кад се покаjем од свог недостатка љубави, имам Његову љубав; само кад признам своjу забринутост и недостатак мира, имам Његов мир; само кад признам своjе нестрпљење, имам Његову стрпљивост; само кад признам своjу озлоjеђеност, имам Његову кроткост, и тако даље.

			Поврх тога, кад смо вољни да Он буде чокот а ми лозе, његово намеравано спасење и благослови за живот других почиње да се извршава. Ствари се jедноставно догађаjу, величанствене ствари. С обзиром да jе Он то што jесте, тешко да би могло да буде другачиjе. С обзиром да jе Он величанствени Господ, величанствене ствари су нормалне за Њега. Не треба Га уверавати да спасе и обнови друге. То jе Његово дело. Он не почиње да делуjе тек кад ми почнемо да се молимо и веруjемо. Он делуjе тако све време, само што ми нисмо били повезани с Њим. Али кад почнемо да се молимо и (што је чак и важниjе од молитве) кад почнемо да веруjемо, укључуjемо се у намере у коjима Он већ делуjе и постаjемо лозе на коjима рађа Његов род. Степен до кога ћемо ово искусити jеднак jе степену коjи очекуjемо од Њега.

			* * * * *

			Коначно, долазимо до питања: Шта jе наша улога као лоза, ако Његов род треба да рађа на нама и Његове намере да се испуњаваjу кроз нас?

			Прво, морамо, по вери, непрестано да видимо Исуса као чокот, онога коjи jе љубав за друге и коjи извршава своjе намере благодати према њима у сили свог неограниченог богатства. Он никад ниjе на губитку, никад ниjе обесхрабрен, никад поражен, и Он jе наш чокот! Наша слабост и празнина Њему нису препрека; заиста, то Му даjе више простора да покаже себе. Како jе то диван призор о Господу коjим можемо да испунимо своjе виђење! Одважност, поуздање и уверење извиру у нашим срцима као природан резултат. Док постаjемо победоносни у духу, битка jе добиjена пре него што jе почела а Његови плодови само мораjу да се поjаве.

			Друго, мора да постоjи спремност да се сломимо и постанемо Му доступни као лозе. Лоза нема независан, сопствени живот. Постоjи само како би родила род за чокот. Тако мора да буде и с нама у нашем односу с Господом Исусом. Каква се само битка тако често води у нашим срцима с нашом себичношћу и личним интересима! Тако често Му нисмо доступни jер смо пали назад у наше старо себично „jа”.

			Али то „jа” мора да се преда, ако желимо да Му будемо на располагању као лозе. И ниjе то само jедна велика предаjа у jедном свечаном тренутку посвећења, већ се наставља како се ствари поjављуjу и како се Он бави нама. То ће укључивати непрестано умирање себи и своjим правима и жељама; само на таj начин Господ Исус може да рађа своj род на лози.

			Реч сведочанства ће илустровати ову мисао. Jедном приликом сам путовао возом да бих одржао неке састанке. Морао сам двапут да преседам како бих стигао на одредиште.

			У првом делу путовања сам био удубљен у новине и, мада сам био свестан танушног гласа коjи ми jе говорио да би требало да имам срце за друге у купеу, нисам био вољан да их одложим. Нисам био доступан чокоту. У другом делу путовања сам био заокупљен припремом поруке за састанак на ком jе требало да проповедам. И поново ми jе онаj тихи глас рекао да треба да имам срце за друге људе око мене. Али био сам напет и тескобан због састанка коjи ме jе чекао и сматрао сам да морам да наставим с припремама. Поново нисам био доступан.

			Али док се примицао трећи део путовања, Господ Исус ме jе сломио и jа сам Му наjзад рекао да сам спреман да будем Његова лоза. Купе у коjи сам тад ушао био је празан и запитао сам се да ли ми jе заиста Бог говорио. Ускоро jе унутра ушао човек и остао jе моj jедини сапутник до краjа путовања. Разговор jе лако скренуо на духовне теме и његову потребу за Исусом.

			Показало се да jе његово срце заиста било спремно. Пет минута пре одредишта примио jе Христа за свог личног Спаситеља, ту у возу, а његова писма од тада сведоче о чињеници да jе тог дана Бог деловао у његовом срцу. Управо то искуство ми jе дало нови поглед на мог Господа коjи ми jе био потребан у то време, а у мом срцу се поjавило ново поверење у Њега и у данима коjи су уследили видео сам како Господ Исус доноси пробуђење и спасење цркви на начин коjи сам пре ретко виђао.

			Оваj благословени чокот jе саосећаjан и ганут људским потребама, а ми смо себични и равнодушни. Он постоjи само за друге, а ми смо усредсређени на себе. Он jе величанствено довољан да оствари све своjе намере љубави према људима, а ми смо неверни и недоступни. Нека би се Бог позабавио нама и сломио нас, да бисмо били вољни да Му будемо доступни као Његове лозе!

			* * * * *

			Сада смо у позициjи да размотримо значење речи коjу jе Господ Исус употребио да опише наш део у овом животу. Рекао jе: „Останите у мени, и jа ћу у вама” (Jован 15,4; ССП). Добро jе што смо оставили ову реч за сам краj, jер се често истиче као превелика у мислима озбиљних душа коjе траже Бога. Често се каже: „Таjна jе у траjању”. Али то ниjе тако, jер би то значило да се таjна налази у нечему што ми чинимо, а то може само да одведе у jош jедан облик настоjања, стремљења да се остане. Таjна несумњиво лежи у Чокоту, а благослов долази кад тражимо Њега као таквог – и кад Га видимо, пре него што знамо, ми остаjемо!

			Реч „остати”, значи „пребивати”, „становати”, „траjати” (гр. μένω – изг. мено, значи остати на месту и издржати, траjно постоjати у нечему, бити неодвоjиво сjедињен; прим. прев.). Бог нас jе поставио у свог Сина, сjединио нас jе с Њим, као што jе лоза сjедињена са чокотом. Останимо тамо, настанимо се тамо, наставимо тамо, пребиваjмо тамо, у Њему. Ако учинимо тако, Он са своjе стране обећава да ће боравити, остати и пребивати у нама. „Останите у мени” jе услов коjи треба да испунимо. „И jа ћу у вама” jе обећање коjе ће Он испунити. Као да jе рекао: „Ако се настаните у мени и jа ћу се настанити у вама”. И кад Он поново живи своj живот у нама, Његов плод и победа мораjу да се покажу, jер Он не може да не успе.

			У чему се, дакле, састоjи пребивање у Христу? Ово мора да се тумачи у светлу свега што смо до сада рекли о Исусу, чокоту. Састоjи се, пре свега, у спремности да се брзо покаjемо сваки пут кад дође грех, зато што смо преузели положаj чокота. То нас стално ставља на право место лозе. Друго, то значи да непрекидно видимо Исуса као чокот, коjи живи и делуjе за друге у сили свог неограниченог богатства. Затим jе ту стална вера коjа рачуна на jединство с тим драгоценим чокотом. Таква вера не тражи да буде сjедињена с Њим него заузима став да jе већ сjедињена и слави Га jер jе своj живот учинио нашим. Уз то постоjи скрушеност верника коjа непрестано уступа Исусу своjа права и интерес како би Му стално био доступан као Његова лоза за благослов других. Напослетку, ту jе изливање љубави према другима, не само речима него и делом. И док почињемо да jе изливамо, Он улива своjу љубав у нас. Али ако ми не сипамо, ни Он не може да усипа. Тек кад окренемо славину и почнемо да исипамо воду из резервоара, у њега почиње да дотиче свежа вода. Ово потоње jе заправо jедина дефинициjа у Jовану 15 коjу сам Исус даjе о пребивању и зато мора да укључуjе сваки други део. Он jе рекао: „Ако заповести моjе уздржите остаћете у љубави моjоj… Ово jе заповест моjа да имате љубав међу собом, као што jа имадох љубав к вама”.

			Међутим, немоjмо од овога да правимо формулу, ни као прво, ни као друго, ни као треће. Jедноставно видимо Исуса као чокот, а себе као део Њега, и будимо спремни да будемо Његове лозе другима. Само онда ће Он, оваj величанствени, живи, милостиви чокот поново да живи своj живот у нама, рађаjући своjим родом за људе и чинећи чуда за њих.

			Дакле, видети Исуса jе одговор овде као и у сваком другом аспекту хришћанског живота.

			“Господине! Ми бисмо хтели да видимо Исуса

